qundao/data-zh-poetry huggingface dataset:
熊翁挽诗
作者：李昌祺
朝代：明

看山钓水远辞氛，荣辱升沈寂不闻。浊酒一瓢留客醉，芳花几树许人分。竹林群从多能赋，芹泮诸儒每过门。膝下有儿今白发，犹将老泪洒孤坟。
燕
作者：李昌祺
朝代：明

葺垒去来忙，喽喽语夕阳。茅檐最安稳，莫恋杏为梁。
爱梅轩
作者：李昌祺
朝代：明

两株低亚小窗边，冷淡姿容夜更妍。露挹清香来枕上，月分疏影到帘前。郎官东阁应无梦，处士西湖景有缘。偏是年年冰雪里，孤根长自得春先。
独坐
作者：李昌祺
朝代：明

病来成懒惰，兀兀惟孤坐。火冷篆烟消，风帘柳花堕。
独酌有述
作者：李昌祺
朝代：明

沉忧如积痾，纡郁剧焚燎。深在膏肓间，异镜谅难照。往圣垂方书，万病皆有疗。独兹莫措手，浑沌无朕兆。尝闻达人言，扫涤酒其要。呼妻倒空罍，数斟饮辄釂。顿觉胸次豁，岂怀酗酣诮。颓然百虑忘，浊醪信为妙。
献陵挽歌
作者：李昌祺
朝代：明

临朝甫及半年馀，惠化仁恩遍九区。銮辂仙游惊太早，普天臣妾痛何如。宵衣才见坐明堂，忽报承云返帝乡。父老白头相对泣，馀生垂死待成康。四海讴歌仰戴深，惊闻厌代尽沾襟。惟馀蜂蚁偏愁苦，无路攀髯痛不禁。万姓空衔丧考哀，宫车不见六龙回。金河河水都成血，尽是臣民泪洒来。去国多年别九重，草茅名姓简宸衷。此生何处瞻天表，惟有清宵梦寐中。天语褒嘉百辟闻，升沈回首一时分。怜才误到刍荛质，万死难酬不世恩。宵旰忧勤日万几，岂知犹不忘寒微。恩荣尚在銮舆远，忍抱遗弓泪满衣。
献陵挽歌·其一
作者：李昌祺
朝代：明

临朝甫及半年馀，惠化仁恩遍九区。銮辂仙游惊太早，普天臣妾痛何如。
献陵挽歌·其七
作者：李昌祺
朝代：明

宵旰忧勤日万几，岂知犹不忘寒微。恩荣尚在銮舆远，忍抱遗弓泪满衣。
献陵挽歌·其三
作者：李昌祺
朝代：明

四海讴歌仰戴深，惊闻厌代尽沾襟。惟馀蜂蚁偏愁苦，无路攀髯痛不禁。
献陵挽歌·其二
作者：李昌祺
朝代：明

宵衣才见坐明堂，忽报承云返帝乡。父老白头相对泣，馀生垂死待成康。
献陵挽歌·其五
作者：李昌祺
朝代：明

去国多年别九重，草茅名姓简宸衷。此生何处瞻天表，惟有清宵梦寐中。
献陵挽歌·其六
作者：李昌祺
朝代：明

天语褒嘉百辟闻，升沈回首一时分。怜才误到刍荛质，万死难酬不世恩。
献陵挽歌·其四
作者：李昌祺
朝代：明

万姓空衔丧考哀，宫车不见六龙回。金河河水都成血，尽是臣民泪洒来。
玉漏迟·庆表兄陈安行初度
作者：李昌祺
朝代：明

水风萍末起。三庚乍退，新凉堪喜。玩竹吟翁，此日瑞呈弧矢。阿母亲来庆寿，赐玉液、清香滑美。端的延年却疾，颐神健体。快饮不敢推辞，试跪啜才吞，六尘如洗。换骨更形，只消数瓯而已。自是长生有分，便可在地仙班里。却说道，人中再谁如你。
玉漏迟·送费同知考满之京
作者：李昌祺
朝代：明

螺川清彻底。地灵人杰，俗敦廉耻。阖郡民家，十有九家诗礼。幸得循良二守，共抚字、政平讼理。多少贫穷感戴章，逢称美倏。忽乐及瓜期，看课最天官，上闻丹扆。不次超迁，位联六卿班里。此际同寅北望，比别个倍增欢喜。端的是。人生似公有几。
玉烛新·寿舍弟昌明初度
作者：李昌祺
朝代：明

春光忙似箭。又三月初三，牡丹开遍。卯君初度，当今日、祝寿惟深缱绻。八人同气，但只睹五人颜面。我一个、分外龙钟，难似四人强健。如今骨肉无多，但有兴能来，且休辞倦。更教儿侄。愿个个、努力圣经贤传。空词一阕，笑写当、袖中鹅面。期岁岁生朝，持杯乾劝。
王乔观
作者：李昌祺
朝代：明

王子飞凫处，仙遥迹尚存。城荒生暮霭，殿古锁秋云。坏壁灯烟暗，閒阶草气薰。古今为县者，神异独称君。
王侍读汝嘉挽诗
作者：李昌祺
朝代：明

识面嗟诚晚，论交觉独深。麟经三世业，蠹简一生心。诸老怜将尽，孤怀痛不禁。遗弦空自绝，无处觅知音。阀阅衣冠盛，才名伯仲齐。宫袍裁赐锦，御酒拆封泥。屡握脩书笔，频分应制题。只今文燄在，犹自烛云霓。少日边庭戍，曾驰草檄名。谈兵诸将屈，较艺众人惊。已并青城誉，仍兼玉署荣。九京那可作，恻怆起深情。玉堂陪末议，荏苒七年馀。夜漏秋同听，春潮晓共趍。仲淹空有策，和靖却无书。垂老交游尽，临风泪满裾。
王侍读汝嘉挽诗·其一
作者：李昌祺
朝代：明

识面嗟诚晚，论交觉独深。麟经三世业，蠹简一生心。诸老怜将尽，孤怀痛不禁。遗弦空自绝，无处觅知音。
王侍读汝嘉挽诗·其三
作者：李昌祺
朝代：明

少日边庭戍，曾驰草檄名。谈兵诸将屈，较艺众人惊。已并青城誉，仍兼玉署荣。九京那可作，恻怆起深情。
王侍读汝嘉挽诗·其二
作者：李昌祺
朝代：明

阀阅衣冠盛，才名伯仲齐。宫袍裁赐锦，御酒拆封泥。屡握脩书笔，频分应制题。只今文燄在，犹自烛云霓。
王侍读汝嘉挽诗·其四
作者：李昌祺
朝代：明

玉堂陪末议，荏苒七年馀。夜漏秋同听，春潮晓共趍。仲淹空有策，和靖却无书。垂老交游尽，临风泪满裾。
琴清轩
作者：李昌祺
朝代：明

野客本冲素，瑶琴何静渊。层轩久绝俗士迹，绿绮自上朱丝弦。初弹徵调声古淡，泽国苇寒鸣旅雁。再弹宫音如逆泉，冰盘乱走珠玑圆。斯须改调羽仍角，洒洒明珠相续落。秋冷潇湘见断云，春和鸾凤鸣阿阁。吾闻伯牙昔善琴，后来不复传遗音。如何到处听者少，悠悠山水空高深。银筝锦瑟人同喜，流荡娃淫悦俗耳。卫国谁知击磬心，齐门孰识吹竽耻。三尺焦桐只独怡，希声大雅世岂知。但令妙解徽弦趣，不必黄金铸子期。
田妇
作者：李昌祺
朝代：明

谙尽条桑与艺麻，岂知城市有繁华。年年看得蚕丝熟，不入贫家入富家。
甲午九日病中作
作者：李昌祺
朝代：明

谪官久于役，俯仰成陆沈。岂顾岁时迈，但忧才弗任。如何孱弱质，兹复病见寻。萧条卧空宇，四壁但蛩吟。山妻忽相谓，重九今旦临。欲沽东邻酒，垂囊久无金。而我听此语，浪然泪沾襟。妇云奚所为，感慨亦何深。拭泪向妇道，尔岂知余忱。老亲隔千里，两鬓吴霜侵。十年违菽水，惭彼返哺禽。纵匪在忧患，有酒宁独斟。妻亦重洒泣，悲感不自禁。妇人亦人子，岂独丈夫心。
甲戌九日陪泷冈先生暨诸友登高旌阳宫分韵得影字
作者：李昌祺
朝代：明

蛩鸣霜清候，叶飞秋尽景。萸菊方交秀，琴册亦暂屏。逡巡出芹泮，次第陟松岭。涉隘齿或乱，升旷序还整。登降屡断续，赓酬互驰骋。柽林递阴森，藓径极修永。席地藉山云，临流漱石井。欲投岩栖人，拂衣世外境。寄情园兼绮，洗心箕与颍。缝掖既身被，逸致只神领。偶此谐一醉，已见夕月影。
留别王教谕士敬
作者：李昌祺
朝代：明

汴省分携又四年，他乡一见倍堪怜。白头纳禄惭予晚，绛帐横经羡子贤。灯影飐风临水店，橹声摇月下河船。匆匆会面匆匆别，回首长淮一慨然。磊落才华迈后英，乡闱早占甲科名。持衡西陕端无忝，分教中都倍有荣。画鼓升堂黉舍晓，青山绕郭县楼晴。丁宁勿叹淹闲散，早晚吴公荐贾生。黄河几曲绕荆山，杨柳阴中带暝湾。老子得归全出处，故人相见杂悲欢。从教健翮纵横上，且喜闲身自在还。莫负明时勤造士，坐听弦诵到更阑。
留别王教谕士敬·其一
作者：李昌祺
朝代：明

汴省分携又四年，他乡一见倍堪怜。白头纳禄惭予晚，绛帐横经羡子贤。灯影飐风临水店，橹声摇月下河船。匆匆会面匆匆别，回首长淮一慨然。
留别王教谕士敬·其三
作者：李昌祺
朝代：明

黄河几曲绕荆山，杨柳阴中带暝湾。老子得归全出处，故人相见杂悲欢。从教健翮纵横上，且喜闲身自在还。莫负明时勤造士，坐听弦诵到更阑。
留别王教谕士敬·其二
作者：李昌祺
朝代：明

磊落才华迈后英，乡闱早占甲科名。持衡西陕端无忝，分教中都倍有荣。画鼓升堂黉舍晓，青山绕郭县楼晴。丁宁勿叹淹闲散，早晚吴公荐贾生。
留鲁山县
作者：李昌祺
朝代：明

黎庶凋残甚，惟馀朴俭风。名因元子重，地本鲁王封。抚恤无贤令，流移有惰农。谁将于蔿曲，歌向五云中。
病中酬周吉士忱见赠二首
作者：李昌祺
朝代：明

自嗟浅薄负明时，更叹长贫少故知。书卷病来荒旧学，柴门客去重深思。花容有态随春老，药力无功得效迟。拟学无生消世念，惟应禅寂共襟期。为客何堪倍忆家，还悲伏枕度年华。病魔不逐青春去，醒眼惟愁白日斜。已觉尪羸疏酒盏，更怜憔悴负莺花。方书药性偏多忌，犹说逢人拟断茶。
病中酬周吉士忱见赠二首·其一
作者：李昌祺
朝代：明

自嗟浅薄负明时，更叹长贫少故知。书卷病来荒旧学，柴门客去重深思。花容有态随春老，药力无功得效迟。拟学无生消世念，惟应禅寂共襟期。
病中酬周吉士忱见赠二首·其二
作者：李昌祺
朝代：明

为客何堪倍忆家，还悲伏枕度年华。病魔不逐青春去，醒眼惟愁白日斜。已觉尪羸疏酒盏，更怜憔悴负莺花。方书药性偏多忌，犹说逢人拟断茶。
病起遣兴
作者：李昌祺
朝代：明

羸弱怯衣单，徐行觉尚难。平和欣脉复，疏懒喜身閒。古砚从教洗，孤琴久未弹。朝衣如可解，归去卧秋山。
登天华观
作者：李昌祺
朝代：明

玉洞开仙馆，丹梯轶世氛。天书馀鸟篆，云笈护龙文。灵境萧台近，空歌下界闻。俗人如可避，不必问桃源。
登齐山翠微亭
作者：李昌祺
朝代：明

伤春惜别总关心，愁对莺花思不禁。外地逢人偏感慨，他乡吊古强登临。天连秋浦帆樯远，日射晴波岛屿深。犹有翠微遗趾在，樊川佳句重南金。
石州慢·咏青娥眉淡竹草
作者：李昌祺
朝代：明

异草从来花别，另一般样颜色。丛间开遍，既非红紫，又非黄白。闲园旷野，多少黛嫩螺娇，冰盘带露侵晨摘。磁钵放轻研，翠脂凝光泽。奇特。最风流处，宝镜台前，绣香奁侧。想未欣匀面，慵将填额，懒施粉饰。且付描扇描图，底须去问倭夷国。谁制与佳名，也端然消得。
石期驿独宿怀乡
作者：李昌祺
朝代：明

万里驱驰负简书，桂花开遍雨晴初。窗敲落叶空庭静，门掩残灯古驿虚。露冷疏林惊宿鸟，江清远火见归渔。天涯回首怀亲舍，欹枕无言意有馀。
石泉茅屋歌为致仕赵尚书作
作者：李昌祺
朝代：明

艮岳暮云表，夷山芳草边。河流浩荡向东注，缘树远近皆平川。梁园空旷萃森爽，桑畦麦垄相接连。那知城闉别有最佳处，泉甘石润殊幽偏。是谁心赏得真趣，柴门茇舍临漪涟。其中之人情高列仙，坐对崷崒卧听潺湲。声疑佩环振，势若虎兕骞。荆薪夜煮代粮糗，椰罂晓汲烹兰荃。初平徒劳牧紫烟，此地亦复如羊眠。或潴或泛长涓涓，绝胜庐阜千丈悬。拾遗偪侧朴陋只数椽，岂似兹室花竹妍。忆从垂绅正笏位八座，经济讵敢思归田。功成挂冠抛世缘，却寻旧隐萝自牵。一泓任教春雨涨，三重未怕秋风掀。已欣恳玉皇案，何妨笑拍洪崖肩。展公锦囊卷，写我瑶华篇。拟陪杖屦弄云月，洗耳清泠闻舜弦。
碧峰寺慎公房
作者：李昌祺
朝代：明

碧嶂屏风秀，清流束带圆。烟霞醒醉梦，钟梵寤僧禅。乱叶当人落，孤云引鹤还。声闻如可契，应此息尘缘。
神释
作者：李昌祺
朝代：明

人生斯世间，于物亦岂殊。二仪妙参赞，政由我中居。与子虽三名，其实本一躯。出处既弗异，如何乖所趋。老氏贵不死，长生出贪愚。神仙果何物，天地尚或渝。饮酒固所好，悲愁赖其驱。从古戒沈湎，先王有遗书。学仙非吾事，痛饮岂我图。但当委大运，俟命宁忧虞。既来谅必去，此理端不诬。逍遥以乘化，荷锸徒区区。
祷雨中岳有应赋此以答神贶
作者：李昌祺
朝代：明

剖开洪蒙奠清浊，汇为湖江峙为岳。四方环列独崧尊，气压中州势磅礴。众峰摩云排玉笋，晓翠夕霏纷错落。储祥蕴秀产英贤，捍患禦灾司善恶。累朝褒崇载祀典，宝幡天香照林壑。重门秘殿俨深邃，孔盖长旂下寥廓。怜斯县小壤田瘠，加以旱乾沟浍涸。我斋致祷竭寸忱，讵意昭孚类期约。飞廉霹雳咸听命，甘澍既倾炎暑却。顿令凶荒转丰稔，复使愁忧成笑乐。微衷曷以答神贶，跽荐溪泉羞杜若。宇宙升平庙貌新，万古千秋镇伊洛。
秋塘鹡鸰图二首
作者：李昌祺
朝代：明

斜日轻烟水渺茫，鹡鸰相对立莲房。吴侬只爱吴中好，彭越蝤蛑使斗量。波漂菰米满沧洲，菱叶萧疏藕叶秋。日暮采莲人散后，雍渠飞下水悠悠。
秋塘鹡鸰图二首·其一
作者：李昌祺
朝代：明

斜日轻烟水渺茫，鹡鸰相对立莲房。吴侬只爱吴中好，彭越蝤蛑使斗量。
秋塘鹡鸰图二首·其二
作者：李昌祺
朝代：明

波漂菰米满沧洲，菱叶萧疏藕叶秋。日暮采莲人散后，雍渠飞下水悠悠。
秋夜闻砧
作者：李昌祺
朝代：明

万遍千回捣未休，疏星凉月夜悠悠。酒醒空馆闻偏苦，老厌他乡听更愁。绡帐银屏霜气早，黄云白草塞垣秋。妾心已逐寒声碎，凭仗风吹到海头。
秋日寄乡中亲爱
作者：李昌祺
朝代：明

秋气惨以慄，凉露日凄其。感时忆亲爱，恻怆增遐思。迢递隔山泽，悠悠各天涯。念昔为舅甥，于今成路岐。逝者间存殁，生者伤违离。奈何绸缪意，中道失所期。复兹邈千里，会合知几时。抚事但心折，怀旧空神驰。愿言垂暮景，黄发臻期颐。
秋日对菊
作者：李昌祺
朝代：明

席有尘埃径有苔，旧时知己少曾来。多情独爱庭前菊，肯不羞贫岁岁开。
秋日独游黄鹿山望？策寺二首
作者：李昌祺
朝代：明

梵宫遥对凤凰台，此日乘闲偶独来。古墓石麟空蔓草，空祠土像翳尘埃。溪光淡淡秋鸿下，野色苍苍夕鸟回。不用咸阳原上望，西风临眺亦堪哀。青龙山下人烟少，黄鹿庵前日影斜。隔坞寒松遥见寺，平田晚稻正垂花。芰荷萧瑟凫鸥水，莎草栖迷雁鹜沙。吊古自应增感慨，非关久客在天涯。
秋日独游黄鹿山望�策寺二首·其一
作者：李昌祺
朝代：明
体裁：七言律诗

梵宫遥对凤凰台，此日乘闲偶独来。古墓石麟空蔓草，空祠土像翳尘埃。溪光淡淡秋鸿下，野色苍苍夕鸟回。不用咸阳原上望，西风临眺亦堪哀。
秋日独游黄鹿山望�策寺二首·其二
作者：李昌祺
朝代：明
体裁：七言律诗

青龙山下人烟少，黄鹿庵前日影斜。隔坞寒松遥见寺，平田晚稻正垂花。芰荷萧瑟凫鸥水，莎草栖迷雁鹜沙。吊古自应增感慨，非关久客在天涯。
秋日登雨花台
作者：李昌祺
朝代：明

兹台创何代，遗址对远川。雨花不复见，蔓草空翳然。今晨逐徒侣，偶尔凌其巅。一眄周四顾，梵宇相蝉联。黄金佛铸像，玉麈僧谈禅。侧闻身毒教，本自哀颠连。谁哉继虞愿，浩叹秋风前。
秋暑述怀
作者：李昌祺
朝代：明

局促过长夏，荏苒届秋期。初谓火既流，凉飙扫炎曦。岂料残暑酷，乃尔不可支。我膺徽纆缠，下共卒伍驰。弱骨苦汗渍，弊衣叹尘淄。一身方在公，宁复顾尔私。虽无案牍劳，莫任奔走疲。幸兹城南厂，颇与静者宜。时来解襟坐，偃仰暂得怡。我家文江上，先庐有遗基。何当乞骸去，结茅树桐椅。期与世尘绝，永随樵牧嬉。怀哉果何日，浩叹徒歔欷。
秋雨夜闻乡中近事殊可感
作者：李昌祺
朝代：明

得失无心总不惊，秋来偏动故乡情。寻常窗外梧桐雨，不似今宵不耐听。
立春日作
作者：李昌祺
朝代：明

残历惟馀晦，殊乡又遇春。壮怀灰共冷，衰鬓雪争新。颇觉逢迎懒，徒思引退频。自缘忘物我，何用辨玒珉。
端午日游少林寺
作者：李昌祺
朝代：明

少林耸岧峣，有路达葱岭。半生怀胜槩，老乃贱真境。缁流远见迓，偏袒仍露顶。升高纵遐观，颇觉痴缘屏。蒲风翻卷帙，艾色侵衣领。掇蔬僧具供，饮骑童汲井。自拈清净香，作礼爇古鼎。超超昔神师，顺寂同溟涬。而于片石上，留此不灭影。竺夏虽异辙，皆贵能猛省。寒岩许分坐，禅定毕馀景。
竹所二首
作者：李昌祺
朝代：明

何地偏多竹，翛翛庭院幽。夜凉难得月，雨过易成秋。不厌贫家看，那妨好客留。绿阴多处坐，疑泛渭川舟。王子幽栖地，萧森修竹林。好风催布席，疏雨罢鸣琴。天籁醒尘梦，凉阴伴醉吟。几竿浑不俗，赖尔悦閒心。
竹所二首·其一
作者：李昌祺
朝代：明

何地偏多竹，翛翛庭院幽。夜凉难得月，雨过易成秋。不厌贫家看，那妨好客留。绿阴多处坐，疑泛渭川舟。
竹所二首·其二
作者：李昌祺
朝代：明

王子幽栖地，萧森修竹林。好风催布席，疏雨罢鸣琴。天籁醒尘梦，凉阴伴醉吟。几竿浑不俗，赖尔悦閒心。
竹轩歌
作者：李昌祺
朝代：明

挺挺馀万竿，亭亭最耐看。四时不改青攒攒，凤凰翎缀碧琅玕。摇落穷冬木皆坠，丛色依然独苍翠。节上长留六逸诗，叶底犹悬七贤佩。时人种花媚春暄，鼓箫酣赏集华轩。高干凌云岂解识，芳筒叶律讵曾闻。怜生潇洒啚盈卷，笑我参差种满园。莫谩学他桃与李，开花着子狄公门。
紫薇堂独坐二首
作者：李昌祺
朝代：明

游丝落絮坠空阶，黄鸟交交在绿槐。独对薇花清坐久，衙前初换午时牌。两行官树昼阴浓，吏散长廊退食钟。忽见飞来杨柳絮，始知春色八分空。
紫薇堂独坐二首·其一
作者：李昌祺
朝代：明

游丝落絮坠空阶，黄鸟交交在绿槐。独对薇花清坐久，衙前初换午时牌。
紫薇堂独坐二首·其二
作者：李昌祺
朝代：明

两行官树昼阴浓，吏散长廊退食钟。忽见飞来杨柳絮，始知春色八分空。
红叶
作者：李昌祺
朝代：明

染树初凝茜，连林渐积丹。露丛消黛色，霜片妒朱颜。菊避重阳艳，花羞二月殷。娥眉争拾取，题字寄人间。
经凤台门
作者：李昌祺
朝代：明

凤凰冈上閒原少，旧冢新坟次第排。黄壤岂能分贵贱，舆台将相一般埋。
经息县
作者：李昌祺
朝代：明

岁晏经新息，晨征念路遥。轻冰方尽合，残雪未全消。行客归心切，居民馁腹枵。停车徒自感，只合返渔樵。
经浯溪读元结大唐中兴颂
作者：李昌祺
朝代：明

平生念浯溪，镌镵有遗迹。扬舲溯湘水，登临暂来即。穹崖倚层云，奇险自天辟。漫叟词既严，颜公笔无敌。鬼神屡呵护，风雨长洗涤。忠槩俨尚存，冰衔犹可识。端容敛襟读，感慨重心戚。谁画灵武谋，大物取何亟。唏嗟中兴业，谅重君子惜。逡巡解舟去，回顾三叹息。
续冬青行
作者：李昌祺
朝代：明

冬青枝，忆昔南渡升平时。瑶阶左右两行植，信是阆苑仙宫移。亭亭碧玉作柯干，雨雾风晴总宜玩。朝退旌旗拂叶低，细蕊轻飘雪零乱。岂知事变大可哀，湖山歌舞尽荒苔。王气冰销兵气盛，玄扃不固六陵开。六陵隧中龙凤骼，义士夜深偷拾得。亲制衾裯裹碎琼，恭题谥号挥浓墨。捧向幽闲僻静冈，愁云惨淡月微茫。神灵翕歘潜呵护，竁穴深沉谨瘗藏。复恐后人迷此处，识以常朝殿前树。翠盖阴笼土一抔，万年枝在人亡遽。屈指于今二百秋，盛衰暗逐水东流。皇朝既监元朝失，青史曾如野史收。空馀孤塔钱塘浒，白发遗民忍瞻睹。天上威神固俨然，人间俯仰徒凄楚。弗独欷歔叹宋亡，沧桑递阅俱堪伤。阿瞒奸计为疑冢，身死还将智力防。浮世宁云盖棺定，十二重瞳犹未瞑。大招酹酒续悲歌，唐公洒泪应来听。
续海棠吟奉教作
作者：李昌祺
朝代：明

覃怀之山内谽谺，小径逗入如萦蛇。其间海棠迨千树，屈曲枝干相交加。清明节近蕊将放，涧壑照耀皆丹霞。晓风夜雨恣吹洒，默无语言尤可嘉。从春复秋迭秀悴，几度空谷悲年华。恣态娉婷孰怜惜，讵解知尔为名花。白头樵夫束成担，赤脚饷妇簪盈髽。凭谁报与好事者，凌犯危险来幽遐。竹篮带土两肩荷，数里方上移春车。剔除莓苔细剪拂，置彼乐善东平家。地浆滋培养根本，辘轳灌溉樊篱遮。逡巡青回旧着叶，次第绿茁新生芽。绮窗朝玩雾露湿，绛烛夜照星河斜。胭脂浓染未尽吐，撩乱万点红鬖髿。天孙织就机上锦，仙人鍊出垆中砂。玳筵逐朝递欢赏，富贵素位非豪奢。汝今邂逅得奇遇，名园列植蒙矜誇。西川还有奇绝品，无由自达沦泥沙。我因稽首问造化，如何予夺令偏差。苍穹高远莫予答，抚图痛悼长咨嗟。
罗郎生子歌
作者：李昌祺
朝代：明

罗郎通家良子弟，长在豪门偏意气。衣纫藕丝绩缕轻，扇写蝇头字形细。才华磊落识时宜，早有芳名闾里知。不学寒酸腐儒辈，肯随浮薄市廛儿。仗义疏财迈流俗，终年只把遗编读。问学渊源推豫章，一脉书香要令续。昨日惊闻忽捧珠，天上麒麟骨格殊。美锦斓斑裁襁褓，高闳窈窕挂桑弧。桑弧由来表奇瑞，清尊绮席犀钱会。何人还解听啼声，先卜异时儿富贵。
美人蹴圆图
作者：李昌祺
朝代：明

暑退凉初生，秋容净如洗。娉婷事蹋鞠，笑出深闺里。蹋鞠风流堪适情，锦瑟瑶笙教暂停。逡巡亸袖侧肩立，低昂进退都分明。岂无落花泛流水，亦有白打分输赢。龙儿摆尾原曾学，凤子摇头旧已精。两娃娇并银盘面，傍观手弄鲛绡扇。三娃正蹴小官场，汗湿酥胸浑未倦。圆社从来非等閒，作家取巧凭双弯。眼亲步活转移速，解数般般谁道难。雕阑十二相缭绕，日下芙蓉犹未了。发乱青丝宝髻偏，尘生罗袜金莲小。秀色诚可悦，清时慎勿辜。桂枝香满榴结子，繁华况在神仙都。冰纨何用空描写，别有人间真画图。
翠爽楼
作者：李昌祺
朝代：明

幽居远城邑，山水有馀清。层楼据其胜，登临怡我情。曲阑无人来，卧起时独凭。空青袭琴书，湿雾飘轩楹。薰风涤烦襟，好鸟相和鸣。景物能解颜，浊酒聊一倾。油然既就醉，意适心自平。多财信为累，达宦真虚名。且尽今旦乐，明日非吾营。愿言在槃涧，养素安馀龄。
老大心易感鞠育恩难酬顾瞻青青山高冢山西头憩兹灌木阴盻睐驰双眸含悲睇天末若见坟与丘茅亭依水石屡至成淹留萧萧风树枝欲静不自由哀哀乌鸟情缠绵终靡休焉用徒耳为显扬慎所修移忠古攸贵往哲有令猷
作者：李昌祺
朝代：明

先垄违别久，蔓草迷荒墟。岂不念洒扫，道路频驰驱。独悬一寸心，怵惕霜露馀。王门固可乐，窈窕曳长裾。旨甘亦云足，弗逮将何如。孤怀倍恻怆，引睇西城隅。洪涛曷能度，叠嶂谅难踰。归飞乏羽翼，注目空踟躇。中和盖代英，玉质神仙癯。诗画两精妙，风韵天然殊。熙春富词藻，字字皆璠玙。允为世三绝，勖尔当珍储。
耕乐亭二首
作者：李昌祺
朝代：明

孤亭临夐野，空阔四无邻。车马来游少，农夫就饷频。晴檐鸠唤雨，社瓮鸟啼春。窃禄真何补，投簪愧野人。苔痕临水润，树叶近秋稀。细雨群农集，残阳一鸟归。村童收滞穗，野老候空扉。亦有躬耕意，青莎拟制衣。
耕乐亭二首·其一
作者：李昌祺
朝代：明

孤亭临夐野，空阔四无邻。车马来游少，农夫就饷频。晴檐鸠唤雨，社瓮鸟啼春。窃禄真何补，投簪愧野人。
耕乐亭二首·其二
作者：李昌祺
朝代：明

苔痕临水润，树叶近秋稀。细雨群农集，残阳一鸟归。村童收滞穗，野老候空扉。亦有躬耕意，青莎拟制衣。
耕读轩
作者：李昌祺
朝代：明

男儿志气固叵量，耻学术艺羞为商。屈指只今踰二十，广额秀眉瞳子光。生来本是爱闲者，乍可骑牛懒骑马。数亩腴田手自锄，几联佳句人争写。庸流岂能知丈夫，笑尔把耒仍读书。古之豪杰宁苟出，富贵纵得徒区区。且适林泉隐居乐，汉史何劳将挂角。远垄秋风稻穗齐，短檠夜雨灯花落。不见南阳诸葛公，油然高卧草庐中。殷勤不有三番顾，磊落应无千载功。
胡子壮游歌
作者：李昌祺
朝代：明

识子壮游日，才华杜樊川。扬眉吐英槩，远泛江湖船。江湖少俊非凡俦，青罗束带乌貂裘。挥金买笑纵欢赏，等闲到处成淹留。淹留从教秋复春，身轻富贵若浮云。璚箫度曲对花听，翠被笼香和醉薰。家声意气谁可及，喧呼剧饮争豪逸。飞觞百罚双妖娆，岂惜缠头锦盈匹。光阴悠悠逝水忙，忽看玄鬓点吴霜。娇歌慢舞志终极，长揖相知归故乡。归来旧态都忘却，貌得高情在林壑。独行只挟琴书随，好境登临有真乐。风流一去散如萍，天涯无复寻芳盟。雁门学士妙文翰，挥毫莫写平生情。平生情，良未足，九京若更逢何戡，重唱当年渭城曲。
至正妓人行
作者：李昌祺
朝代：明
体裁：古风

桃花含露伤春老，莲叶欺霜悴秋早。红飘翠殒谁可方，大都伎人白头媪。言辞婉媚虽足爱，颜色萎摧宁再好？姿同蒲柳先凋零，景近桑榆渐枯槁。我役房山滞客边，客边意气迥非前。螺杯谩想红楼饮，雁柱徒怀锦瑟弦。晏岁荒村因解后，芳尊小酌且留连。阳台楚雨情磨灭，舞袖弓鞋事弃捐。于今沦落依草木，天寒幽居在空谷。爷娘底处认坟墓，姊妹何乡寻骨肉。初谓终身永欢笑，那知末路翻捞摝。莫惜缥囊紫玉箫，暂吹绛阙瑶台曲。停觞起立态是痴，敛衽踌躇半饷时。凝情徘徊倾听久，微茫杳渺度腔迟。娇痴睍睆莺求友，嫩讶呢喃燕哺儿。巨壑潜蛟惊起蛰，危巢别鹄苦分离。分离或变成凄切，凄切愈加音愈咽。荡子江湖信息稀，疲兵关塞肌肤裂。似啼似诉复似泣，若慕若怨兼若诀。孤舟嫠妇旅魂消，异域累臣鬓毛折。参差角羽杂宫商，微韵纡馀巧抑扬。坠絮游丝争绕乱，哀蛩怨蚓互低昂。呦呦瑞鹿剔灵囿，哕哕和鸾集建章。楚弄数声谐洗簇，氐州一曲换伊凉。伊凉溜亮益闲暇，埙篪笛笙皆在下。琚瑀铿锵韵碧霄，机梭淅沥鸣玄夜。须臾众调多周遍，返席重论盛年话。一自干戈据扰攘，几多行辈遄沦谢。记得先朝至正初，奴家才学上头颅。银环约臂联条脱，彩线采绒缀罛罟。博局倦馀邀伴赌，秋千蹴罢倩人扶。纤腰数被邻姬妒，鬓发常烦阿姐梳。羽林英俊驰轻縠，惯向奴家通夕宿。凤枕鸾衾肯暂辜，蜂媒蝶使交相属。冰客反惧胭粉涴，香体匪藉沉檀浴。退居始替兴圣斑，内使传宣又催促。宇宙雍熙百姓安，仁覃四裔覆三韩。畏吾选作必阇赤，钦察恩深答刺罕。已见拂郎呈崿袅，还闻缅甸贡琅玕。丹楹陡峻栖蘖鹊，华表玲珑镂角端。神州形胜真佳丽，郁郁葱葱蟠王气。五谷丰登免税粮，九重娱乐耽声妓。广寒宵得侍乞巧，太液晨许陪修禊。避暑巡游欲届程，沿途宿顿争除地。随銮供奉拣娉婷，特敕奴家扈跸行。卤簿晓排仙仗发，抹伦晴鞠绣鞍乘。营间鼓镯轰雷动，碛外氛埃扫电清。纨扇试时违大内，花园过去是开平。宗王贵戚咸来会，崧呼万岁齐齐跪。绯缨帽妥钵焦圆，黑瓣髻纫卜郎锐。后先雉扇怯薛执，左右麟符火赤佩。茜罽缝袍竺国师，霞绡蹙帔天魔队。齐姜宋女总寻常，惟诧奴家压教坊。乐府竞歌新北令，构栏慵做旧《西厢》。煞寅院本编蒙赏，喝采箜篌每擅场。浑脱囊盛阿剌酒，达拿珠络只徐裳。胡元运祚俄然歇，远遁龙荒弃城阙。官里遥冲朔漠尘，哈敦暗哭穹庐月。坏宫昼静著封锁，虚室苔生罢朝谒。绝徼阴森部落衰，中原澒洞烽烟热。填沟塞堑总婵娟，蚁虱微躯幸瓦全。窈窕蛾眉浑懒画，蹒跚茧足亦羞缠。祇园披剃思依佛，梵榻跏趺儗学禅。练衲正宜参般若，赤绳无奈堕痴缘。兰心慧性非坚固，宛转绸缪媒妁误。嫁与凡庸里巷儿，流为鄙贱糟糠妇。文禽失类偶鸡鹜，孔雀迷群随鹘鹭。手具盘飧奉舅姑，亲操井硙应门户。物换星移十载强，尊嫜殂没藁砧亡。屡遭疾疫男捐馆，苦迫饥寒媳去房。瓦缶泥垆长是伴，瑶簪翠钿已相忘。忍谈富贵徒增感，怕说酸辛只断肠。筋骸疲惫龙钟久，里舍么娘嗤老丑。涂抹伊谁识阿婆，弹搊竞自矜纤手。偷生又幸逢明代，垂死宁当正丘首。轗轲颓龄谅弗多，槎牙瘦骨行将朽。欷歔叹古更嗟今，少日荣华晚陆沉。亹亹愿毋嫌䀨耳，寥寥罕遇是知音。织乌荏苒忙过隙，司马汍澜已湿衿。往运推移端莫挽，穷途汨没最难禁。妓人听我相宽慰，美貌多为姿质累。仓惶明镜乐昌分，缥缈层楼绿珠坠。虽云茕独困贫乏，嬴得娇娆到憔悴。世上浮名不直钱，杯中醇酎休辞醉。屏营抆泪起逶迤，载拜殷勤乞赋诗。土炕蓬窗愁寂夜，挑灯快读解愁颐。那知皓首逢元稹，弗用黄金铸牧之。洒翰酬渠增慷慨，风流千载系遐思。
至正妓人行
作者：李昌祺
朝代：明

桃花含露伤春老，莲叶欺霜悴秋早。红飘翠殒谁可方？大都伎人白头媪。言辞婉媚虽足爱，颜色萎摧宁再好？姿同蒲柳先凋零，景近桑榆渐枯槁。我役房山滞客边，客边意气迥非前。螺杯谩想红楼饮，雁柱徒怀锦瑟弦。晏岁荒村因解后，芳尊小酌且留连。阳台楚雨情磨灭，舞袖弓鞋事弃捐。于今沦落依草木，天寒幽居在空谷。爷娘底处认坟墓，姊妹何乡寻骨肉。初谓终身永欢笑，那知末路翻捞摝。莫惜缥囊紫玉箫，暂吹绛阙瑶台曲。停觞起立态是痴，敛衽踌躇半饷时。凝情徘徊倾听久，微茫杳渺度腔迟。娇痴睍睆莺求友，嫩讶呢喃燕哺儿。巨壑潜蛟惊起蛰，危巢别鹄苦分离。分离或变成凄切，凄切愈加音愈咽。荡子江湖信息稀，疲兵关塞肌肤裂。似啼似诉复似泣，若慕若怨兼若诀。孤舟嫠妇旅魂消，异域累臣鬓毛折。参差角羽杂宫商，微韵纡馀巧抑扬。坠絮游丝争绕乱，哀蛩怨蚓互低昂。呦呦瑞鹿剔灵囿，哕哕和鸾集建章。楚弄数声谐洗簇，氐州一曲换伊凉。伊凉溜亮益闲暇，埙篪笛笙皆在下。琚瑀铿锵韵碧霄，机梭淅沥鸣玄夜。须臾众调多周遍，返席重论盛年话。一自干戈据扰攘，几多行辈遄沦谢。记得先朝至正初，奴家才学上头颅。银环约臂联条脱，彩线采绒缀罛罟。博局倦馀邀伴赌，秋千蹴罢倩人扶。纤腰数被邻姬妒，鬓发常烦阿姐梳。羽林英俊驰轻縠，惯向奴家通夕宿。凤枕鸾衾肯暂辜，蜂媒蝶使交相属。冰客反惧胭粉涴，香体匪藉沉檀浴。退居始替兴圣斑，内使传宣又催促。宇宙雍熙百姓安，仁覃四裔覆三韩。畏吾选作必阇赤，钦察恩深答刺罕。已见拂郎呈崿袅，还闻缅甸贡琅玕。丹楹陡峻栖蘖鹊，华表玲珑镂角端。神州形胜真佳丽，郁郁葱葱蟠王气。五谷丰登免税粮，九重娱乐耽声妓。广寒宵得侍乞巧，太液晨许陪修禊。避暑巡游欲届程，沿途宿顿争除地。随銮供奉拣娉婷，特敕奴家扈跸行。卤簿晓排仙仗发，抹伦晴鞠绣鞍乘。营间鼓镯轰雷动，碛外氛埃扫电清。纨扇试时违大内，花园过去是开平。宗王贵戚咸来会，崧呼万岁齐齐跪。绯缨帽妥钵焦圆，黑瓣髻纫卜郎锐。后先雉扇怯薛执，左右麟符火赤佩。茜罽缝袍竺国师，霞绡蹙帔天魔队。齐姜宋女总寻常，惟诧奴家压教坊。乐府竞歌新北令，构栏慵做旧《西厢》。煞寅院本编蒙赏，喝采箜篌每擅场。浑脱囊盛阿剌酒，达拿珠络只徐裳。胡元运祚俄然歇，远遁龙荒弃城阙。官里遥冲朔漠尘，哈敦暗哭穹庐月。坏宫昼静著封锁，虚室苔生罢朝谒。绝徼阴森部落衰，中原澒洞烽烟热。填沟塞堑总婵娟，蚁虱微躯幸瓦全。窈窕蛾眉浑懒画，蹒跚茧足亦羞缠。祇园披剃思依佛，梵榻跏趺儗学禅。练衲正宜参般若，赤绳无奈堕痴缘。兰心慧性非坚固，宛转绸缪媒妁误。嫁与凡庸里巷儿，流为鄙贱糟糠妇。文禽失类偶鸡鹜，孔雀迷群随鹘鹭。手具盘飧奉舅姑，亲操井硙应门户。物换星移十载强，尊嫜殂没藁砧亡。屡遭疾疫男捐馆，苦迫饥寒媳去房。瓦缶泥垆长是伴，瑶簪翠钿已相忘。忍谈富贵徒增感，怕说酸辛只断肠。筋骸疲惫龙钟久，里舍么娘嗤老丑。涂抹伊谁识阿婆，弹搊竞自矜纤手。偷生又幸逢明代，垂死宁当正丘首。轗轲颓龄谅弗多，槎牙瘦骨行将朽。欷歔叹古更嗟今，少日荣华晚陆沉。亹亹愿毋嫌䀨耳，寥寥罕遇是知音。织乌荏苒忙过隙，司马汍澜已湿衿。往运推移端莫挽，穷途汨没最难禁。妓人听我相宽慰，美貌多为姿质累。仓惶明镜乐昌分，缥缈层楼绿珠坠。虽云茕独困贫乏，嬴得娇娆到憔悴。世上浮名不直钱，杯中醇酎休辞醉。屏营抆泪起逶迤，载拜殷勤乞赋诗。土炕蓬窗愁寂夜，挑灯快读解愁颐。那知皓首逢元稹，弗用黄金铸牧之。洒翰酬渠增慷慨，风流千载系遐思。
舍弟客钱塘索家书写此示之
作者：李昌祺
朝代：明

故园书信久荒凉，愁对西风见雁行。身在京华依魏阙，梦随潮信到钱塘。乍添老态经忧患，渐入中年易感伤。閒看白云惆怅久，不知清泪已沾裳。
舞阳留侯庙二首
作者：李昌祺
朝代：明

信族豨夷越醢躬，太平无复用英雄。高皇却堕先生计，世上何曾有赤松。人心变幻几千般，带砺盟深亦易寒。秦网逃来逃汉网，谁将此意语萧韩。
舞阳留侯庙二首·其一
作者：李昌祺
朝代：明

信族豨夷越醢躬，太平无复用英雄。高皇却堕先生计，世上何曾有赤松。
舞阳留侯庙二首·其二
作者：李昌祺
朝代：明

人心变幻几千般，带砺盟深亦易寒。秦网逃来逃汉网，谁将此意语萧韩。
舟次安庆
作者：李昌祺
朝代：明

层层雉堞石崔嵬，小市参差野岸隈。贾客帆樯沙际落，人家楼阁水边开。英雄埋没成尘土，坟冢荒凉翳草莱。莫上高城重吊古，东风斜日使人哀。
舟过南京
作者：李昌祺
朝代：明

钟阜白云边，桥陵锁暮烟。圣谟真远矣，王气故依然。玉帛诸番会，金汤万世传。谁陈根本计，有力可回天。
花答
作者：李昌祺
朝代：明

多谢天公著意栽，不教妆点艳亭台。无人剪折无人赏，赢得年年自在开。
苏幕遮·题清溪渔隐
作者：李昌祺
朝代：明

浦云收，山月放。红蓼湾头，秋水生新涨。一个轻舟双桨荡。萧散江湖，富贵非吾望。击空明，浮滉瀁。汀鹭渚鸥，处处长相傍。马首红尘三百丈。风吹不到蓑衣上。
茶陵夜泊
作者：李昌祺
朝代：明

山抱荒村水背城，箬篷藤簟听滩声。秋风淅沥秋江冷，人自思家月自明。
荥阳怀古
作者：李昌祺
朝代：明

广武城边古战场，汉高曾此割封疆。若无纪信乘黄屋，纵有萧韩事叵量。
莺
作者：李昌祺
朝代：明

溜亮语交交，闲枝且托巢。鹰鹯尚黄口，侧目在高梢。
萧芳桂挽诗四首
作者：李昌祺
朝代：明

芳桂殒清秋，无人不泪流。通才今日少，遗恨几时休。苔藓碑三尺，楸梧土一丘。雁门前学士，地下与嬉游。卜宅泸江曲，逢迎意最真。竹轩观奕倦，花屿放舟频。莫究平生志，先捐未老身。最怜黄壤魄，长梦绿窗人。有志惜无年，香名远近传。客情千斛酒，岁计几庄田。吐论常倾坐，收书不吝钱。善祥钟令子，酷似乃翁贤。
萧芳桂挽诗四首·其一
作者：李昌祺
朝代：明

芳桂殒清秋，无人不泪流。通才今日少，遗恨几时休。苔藓碑三尺，楸梧土一丘。雁门前学士，地下与嬉游。
萧芳桂挽诗四首·其三
作者：李昌祺
朝代：明

豪杰空馀子，尊贤眼倍青。挥金资客醉，辟馆教儿经。天道幽难测，亲情痛不胜。山阳怀旧笛，几度断肠听。
萧芳桂挽诗四首·其二
作者：李昌祺
朝代：明

卜宅泸江曲，逢迎意最真。竹轩观奕倦，花屿放舟频。莫究平生志，先捐未老身。最怜黄壤魄，长梦绿窗人。
萧芳桂挽诗四首·其四
作者：李昌祺
朝代：明

有志惜无年，香名远近传。客情千斛酒，岁计几庄田。吐论常倾坐，收书不吝钱。善祥钟令子，酷似乃翁贤。
著存堂歌效乐天体
作者：李昌祺
朝代：明

冯公子，身是仪宾福如此。福如此，厚人罕俦，只叹二亲成土丘。成土丘，频闻风木徒凄恻，重茵列鼎真谩荣，调膳称觞难再得。忆昔金闺中雀屏，高堂具庆喜康宁。侍宴长思绩怀橘，朝回犹学鲤趋庭。玄宫一閟经年岁，想像痛心几挥泪。升堂俨似觌形容，入门宛讶瞻冠帨。升堂入门皆见之，浑疑身在膝边时。白头尚展遗编授，素手仍将慈线持。授书持线如当日，谛观依旧惟空室。入梦精神或可期，终天恋慕何由毕。愁听夜啼返哺乌，雌雄不逮竟先殂。念尔微禽有至性，嗟哉感此涕盈裾。感此奚须徒自苦，但应蠲洁奉蒸尝，一祭一回真若睹。
葵花
作者：李昌祺
朝代：明

叶露晓瀼瀼，高丛绕砌傍。孤吟看不厌，只为解倾阳。
葵轩
作者：李昌祺
朝代：明

春光阑珊群卉空，别有佳植开庭中。堪怜朵朵知向日，晨瞻夕仰随西东。从根著叶庇炎景，逐节茁蕊承薰风。苞迎朝旭盏欹侧，萼媚夕照杯玲珑。大哉化工运亭毒，胚腪秀淑归芳丛。名虽不离庶草类，性却解与纯臣同。种之固已寓微意，人心亦似倾阳恭。非徒玩物实自励，亲当致孝君当忠。一身两尽家国事，且复托此明深衷。为询世上簪绂者，若个看花无愧容。
蒋节妇
作者：李昌祺
朝代：明

萧萧斜日夕，肃肃悲风寒。涓涓苦泪滴，寂寂孤灯残。昔为比目鱼，今作独宿鸾。捐生下相从，一死谅非难。妾身岂足惜，老稚谁为看。节义古所重，贫寠敢不安。庶几泉路魂，瞑目少自宽。泰山或可移，海水亦有乾。惟应天上月，长照妾心肝。
薛将军具庆歌
作者：李昌祺
朝代：明

薛将军，骁且雄，鼻端出火耳生风。身名挺特万众中，守边从征西复东。搴旗斩级频立功，曾扫勍敌平诸戎。倾心尽诚事太宗，振威扬武比虎熊。腰悬秋水双芙蓉，勇字题盔明月弓。捣虚敌坚当前锋，勋高报厚爵秩崇。光华富贵夫妇同，十子英俊气吐虹。定省早暮齐婉容，綵衣新染鲜且浓。膝傍笑嬉色和雍，焚香酹酒拜上穹。愿祝庭闱寿如嵩，福祥竞集二亲躬，共享禄养乐无穷。蟠桃结实屡春冬，灿若旸谷晓日红。帝令栽在王母宫，世得食者升太空。瀛洲羽客号赤松，应能悯念将军忠。玉手自摘丹霞封，两枚下赐媪与翁。我闻此果不易逢，味才入口颜还童，具庆天长共始终。
蝻冢
作者：李昌祺
朝代：明

七月月生魄，蝻出溱洧傍。始焉学跃跳，倏忽羽翅长。所过赭郊坰，矧复遗稻粱。坐令饫饱腹，立化饥馁肠。督民殄斯类，晨夕纷遑遑。隳突践垄亩，炬火明山冈。燎焚弱质烬，扑击微骸僵。卒夫载朽胔，络绎持筥筐。穿穴掩腥秽，作冢官道傍。罪浮彼破镜，虽死安能偿。蝮蛇实摇毒，已疾传医方。蜜蜂诚小物，亦解奉其王。畜蚕必吐缕，世赖充衣裳。畏蚊恐噆体，帱幕席与床。青蝇奚足憎，赤虿应可防。编竹蚁知报，勤诵萤聚光。致雨蜥蜴验，起痹全蝎良。原性殊善恶，稼穑咸无伤。惟兹口吻酷，黍稷争先戕。乾坤百虫夥，去尔庸何妨。吾将告宰造，投畀魑魅乡。从今乐耕凿，岁岁歌丰穰。
蟠桃歌寿辛太安人八十
作者：李昌祺
朝代：明

吾闻蓬莱山，其上玉为宫。蟠桃九千丈，特种瑶池东。万年柯长翠，累䙫花始红。夜守命列缺，昼卫驱丰霳。仍经历劫实乃熟，烂然肤色丹朱红。龟台阿母持啖汉武帝，此后旷世想像何曾逢。辛侯前身疑赤松，清宵神游谒真境，拜乞拟驻慈亲容。不学方朔偷，诚恳亦见从。果蒙仙赐遽惊悟，起视已在高堂中。鲜凝霞浆湛晓露，新绚云彩辉晴虹。焚香跪擎奉母食，食之灵液流心胸。形质肉骨都换精华融，发如黑漆颜如童。双目烱两耳聪，徒誇延龄九还七返功。才登八旬直至百岁寿未穷，荣膺恩命更进夫人封，后天而老乘飞龙。
裕州山中即景
作者：李昌祺
朝代：明

晓露凝寒未结霜，农家禾黍喜登场。千林红叶兼黄叶，几树青杨间白杨。叠嶂层峰云气密，奔流乱石涧声长。山深尽日行人少，野菊花开著处香。
西园精舍
作者：李昌祺
朝代：明

社近芳花烂漫开，不关风雨自沾苔。幽禽惊避苍鹰逐，乱入香红飐下来。
西掖书怀次周编修韵
作者：李昌祺
朝代：明

清禁遥当辇路开，长廊斜抱御沟回。钟声欲动龙楼启，扇影初移鹤驾来。十载中朝多制作，一时东观盛人才。掖垣梧竹凌霄汉，尽是高皇旧日栽。
观启母石
作者：李昌祺
朝代：明

夙负山水癖，苦乏幽讨缘。幸兹崧与少，秀色当眼前。公馀陟峻冈，忽睹石一卷。特立四无邻，觚棱不相联。云是启母身，化在郊墟壖。呼之乃擘裂，启出仍完全。幻语本荒唐，昉见淮南篇。遐想覆载间，沧桑屡更迁。安知运代移，坠彼千仞巅。厥理诚可推，贤达固释然。矢诗正妖讹，昧者庶或悛。后世有豪杰，为我焚其篇。
解空寺
作者：李昌祺
朝代：明

鹫岭驼峰似削成，下方雷雨上方晴。傍岩高树巢溪鹤，隔坞疏钟震海鲸。花气浓薰僧衲润，茶香遥沁客怀清。幽寻未有重来日，且挹风泉听梵声。
许州城外
作者：李昌祺
朝代：明

蓼折荷枯柳叶空，荒畬断垄见群农。登龙门馆今何处，古木栖鸦夕照红。
访鹭洲书院遗址
作者：李昌祺
朝代：明

宋家书院但空名，二水中分草树平。陵谷变来基亦废，野人耕处草还生。落花细雨文鱼上，残柳西风白雁鸣。临眺不堪怀往事，城头画角更凄清。
读元杨仲弘诗
作者：李昌祺
朝代：明

才名卓荦四贤同，进士诗人两萃公。周鼎殷彝推范古，天机云锦让虞工。江湖汗漫遗编在，风雅萧条大笔空。玉树琼枝那可见，閒花野草自青红。
读元进士李祁云阳集
作者：李昌祺
朝代：明

神情秋水态春云，菽粟甘腴布帛温。菊径秋风陶栗里，柴门落日杜羌村。鸾歌凤吹排空远，蚓窍蝇声到处喧。纵有黄金那可铸，寥寥骚雅向谁论。
读道书作
作者：李昌祺
朝代：明

疏林过微雨，绿叶当窗垂。缅彼古仙者，秘言良难窥。昼观探其赜，中夜梦见之。玉色龙凤质，金章鸾鹤姿。称云瑕丘仲，亹亹示端倪。玄理贯而彻，素心欣以怡。伊余烟霞性，早岁慕无为。惊悟但虚室，飙轮那可追。
谒卞忠贞祠
作者：李昌祺
朝代：明

粉署得休暇，偶登冶城巅。令公有墓道，灌莽浮荒烟。遗容俨鸾鹄，盛服严貂蝉。褒赠恤典重，报祀时荐蠲。缅怀临难日，力战操戈鋋。君臣义所重，父子躯同捐。岂伊一门间，卓尔忠孝全。晋士轻节槩，放旷尚虚玄。宜含瓦石者，视死犹生年。炳焕留盛名，上与星日悬。岂特式臣庶，端足扶坤乾。嗟彼负国徒，亦拜祠堂前。后来建康倅，允矣希其贤。
谒赵文节公祠堂
作者：李昌祺
朝代：明

烈焰不容熄，玉石俱凋伤。宗社震荡中，大地多傍徨。国祚倏云移，成命真靡常。兴替虽有数，节槩焉可忘。明公倅大郡，派系分天潢。英气凌云霄，高操横秋霜。俎豆固所闻，军旅非所长。守土职攸重，固当死封疆。小君贤伉俪，秉志与颉颃。岂伊粉黛姿，乃有铁石肠。所以颠危际，赖之植三纲。精忠媲卞壸，庙貌俨相望。义比华嵩峻，名齐日月光。英魂在帝傍，时复临旧乡。何代烈士无，岂独张睢阳。
谢惠牡丹
作者：李昌祺
朝代：明

不将华屋荐金盘，钿合盛来露未乾。丽色秾香都负却，空斋镇日寂寥看。
谢赐西洋布
作者：李昌祺
朝代：明

异缕何纤细，轻盈玉雪紑。鲛宫初织罢，海国远输来。捧拜荣恩赐，纫缝称体裁。微躯增照耀，被服愧非才。
谪官后崇上人房话禅
作者：李昌祺
朝代：明

下方无计避浮名，且向空门话道情。久废琴书缘性懒，乍抛章绶觉身轻。山僧腊共双松古，野客心同片月清。亦欲断缘依法住，经函茗椀了馀生。
谪官后崇上人房话禅
作者：李昌祺
朝代：明
体裁：七言律诗

下方无计避浮名，且向空门话道情。久废琴书缘性懒，乍抛章绶觉身轻。山僧腊共双松古，野客心同片月清。亦欲断缘依法住，经函茗碗了馀生。
贺新郎·新婚
作者：李昌祺
朝代：明

冬暖天晴霁。灿三星、居然在户，焕辉庭砌。照见堂前荆花树，一朵忽成双蒂。听花底、笙歌声沸。传道仙娥辞洞府，跨青鸾、喜会文章婿。态窈窕，容端丽。知郎早有凌云志。小科场、探花手段，好教先试。仍把风流京兆笔，巧画翠眉纤细。却慢慢、大登科第。况是妙年谐燕尔，且亲前、齐著斓斑戏。众喝采，好兄弟。
赋得小孤绝壁送人还乡
作者：李昌祺
朝代：明

海门砥柱长江浒，东南群流皆下经。荡摩霄汉压溟渤，镇控吴楚资神灵。百丈悬崖寔奇壮，银涛雪浪相舂撞。层颠俯视飞鸟背，曲径斜通白云上。中有重渊龙伯都，琼宫贝楼如玉壶。天晴蜃气秋成市，月冷鲛人夜泣珠。羡君归去过其地，政好登临骋遐睇。贾客争祈天姥祠，妖巫谩设彭郎祭。解缆开舟肯暂停，乘风破浪如流星。明日思君不可即，天涯惟见此山青。
赋得海门潮信送黎慎之还乡
作者：李昌祺
朝代：明

海门荡潏深千丈，潮去潮来如有期。夕阳欲没退偏早，晚月乍升生太迟。退早生迟自无爽，行人到处占消长。终年空打崩浪矶，半夜遥通女儿港。清淮不泛鸱革魂，潜来默去朝复昏。汀洲但见沙禽迹，岛屿惟馀石藓痕。黎君晏岁乘潮去，路指海门奇绝处。览胜应知造化工，吟清信得江山助。解缆开帆举画桡，溯流激浪随风飙。回首行人不可见，往来惟见海门潮。
赋得骢马送别
作者：李昌祺
朝代：明

骢马玉为蹄，行行过柳堤。云随金络辔，花映锦障泥。流电双瞳炯，摇风一尾齐。似知离别意，欲去更频嘶。
赋落花
作者：李昌祺
朝代：明

愁红怨粉各依依，树下偏多树上稀。总为春光争艳冶，却教夜雨妒芳菲。数枝浸水鱼吹去，几片萦林蝶趁飞。莫怪东风成薄倖，犹能收拾点人衣。
赏牡丹听琵琶歌
作者：李昌祺
朝代：明

槽圆项细中空洞，翠索金环妥肩重。泛商流徵断仍连，愁怨欢娱杂悲痛。弹来弹去音和平，满座回颜带笑听。转到天香牡丹品，玉笙宝瑟一时停。小莺学语泉出窦，湖面跳珠飞雨骤。两弦刚劲两弦柔，促急舒徐自先后。谩说开元贺老名，梁园别有擅场声。花前众乐才收响，一匹缠头锦先赏。
赠商人
作者：李昌祺
朝代：明

浩荡江湖往复回，春光秋月任徘徊。翠眉敛笑歌金缕，红袖笼香捧玉杯。赢得闲身浑未老，莫教归思苦相催。人生行乐知能几，莫把芳心变冷灰。
赠太常张丞山水图十三首
作者：李昌祺
朝代：明

潇洒茅堂水石边，青青草色满帘前。经旬不出缘何事，写就黄庭内景篇。千峰万壑翠嵯峨，车马长年少见过。泉可濯兮田可稼，比侬盘谷不争多。秦中本自好溪山，况在终南鄠杜间。占得林泉清胜处，投簪莫待老方还。楝花风过水平堤，两两林鸠屋上啼。因看青山门忘掩，浮云直到榻前栖。白石苍苔一径通，轩窗凉逗煮茶风。时时吹落林花片，满地深红间浅红。隔坞炊烟半有无，东邻西舍往还疏。苍苍茂树娟娟竹，何处人家似此图。山深地僻夏如秋，门巷萧条竹树幽。步过溪南看晚景，牧童吹笛倒骑牛。荷绕清溪柳绕庄，时时濯足向沧浪。不知水鸟缘何事，飞去飞来自底忙。树树榴花烂漫开，阶前鹤迹印苍苔。衔泥燕子归飞急，风送前山骤雨来。云屏四面翠周遭，松桂阴浓野竹高。比似武陵应更好，溪边只欠几株桃。墙头柳嫩绿毵毵，桥下新流色胜蓝。扶杖出门缘送客，飞花几片点春衫。閒心只与静相宜，醉似疏狂醒似痴。除却看山看水外，是非荣辱不曾知。年来两鬓雪萧萧，懒把黄金带系腰。拟向江南寻旧隐，白云庄上狎渔樵。
赠太常张丞山水图十三首·其一
作者：李昌祺
朝代：明

潇洒茅堂水石边，青青草色满帘前。经旬不出缘何事，写就黄庭内景篇。
赠太常张丞山水图十三首·其七
作者：李昌祺
朝代：明

山深地僻夏如秋，门巷萧条竹树幽。步过溪南看晚景，牧童吹笛倒骑牛。
赠太常张丞山水图十三首·其三
作者：李昌祺
朝代：明

秦中本自好溪山，况在终南鄠杜间。占得林泉清胜处，投簪莫待老方还。
赠太常张丞山水图十三首·其九
作者：李昌祺
朝代：明

树树榴花烂漫开，阶前鹤迹印苍苔。衔泥燕子归飞急，风送前山骤雨来。
赠太常张丞山水图十三首·其二
作者：李昌祺
朝代：明

千峰万壑翠嵯峨，车马长年少见过。泉可濯兮田可稼，比侬盘谷不争多。
赠太常张丞山水图十三首·其五
作者：李昌祺
朝代：明

白石苍苔一径通，轩窗凉逗煮茶风。时时吹落林花片，满地深红间浅红。
赠太常张丞山水图十三首·其八
作者：李昌祺
朝代：明

荷绕清溪柳绕庄，时时濯足向沧浪。不知水鸟缘何事，飞去飞来自底忙。
赠太常张丞山水图十三首·其六
作者：李昌祺
朝代：明

隔坞炊烟半有无，东邻西舍往还疏。苍苍茂树娟娟竹，何处人家似此图。
赠太常张丞山水图十三首·其十
作者：李昌祺
朝代：明

云屏四面翠周遭，松桂阴浓野竹高。比似武陵应更好，溪边只欠几株桃。
赠太常张丞山水图十三首·其十一
作者：李昌祺
朝代：明

墙头柳嫩绿毵毵，桥下新流色胜蓝。扶杖出门缘送客，飞花几片点春衫。
赠太常张丞山水图十三首·其十三
作者：李昌祺
朝代：明

年来两鬓雪萧萧，懒把黄金带系腰。拟向江南寻旧隐，白云庄上狎渔樵。
赠太常张丞山水图十三首·其十二
作者：李昌祺
朝代：明

閒心只与静相宜，醉似疏狂醒似痴。除却看山看水外，是非荣辱不曾知。
赠太常张丞山水图十三首·其四
作者：李昌祺
朝代：明

楝花风过水平堤，两两林鸠屋上啼。因看青山门忘掩，浮云直到榻前栖。
赠宫监
作者：李昌祺
朝代：明

王门内臣白且晰，三十年龄承奉职。绯袍胸背粲鹦桃，小带围腰玛瑙赤。性资敏慧才俊良，眉宇秀整言安详。爰从散地初升秩，旋蒙委任嘉忠实。应接区分诸务繁，四序何曾有閒日。遭逢端的是前缘，富贵荣华岂偶然。受用人间好快活，服事世上真神仙。仙境传闻孰能至，蓬莱祖洲此间是。底须双翼恣飞翔，且竭寸心谨随侍。勤劳暮暮复朝朝，靴帽衣衫颁赏饶。豪鹰雄健常令臂，生马骁腾仍命调。一般宫官百十辈，惟尔众中受知最。案边不敢离须臾，黄昏月上犹未退。金龙蜡笺新墨光，冰纨象管描春芳。画既精奇诗丽美，叩头拜赐偏欢喜。巧匠装潢锦与绫，一时恭玩一回惊。洛川花卉相争媚，不信丹青笔写成。笔写成，疑可摘，妙夺造化浑莫测。绛罗重重包绣囊，清夜丁宁要慎防。神物由来鬼神惜，只愁取去洞天藏。
车驾南还江东驿拜迎有作
作者：李昌祺
朝代：明

鸣笳叠鼓震淮山，共喜时巡大驾还。画戟雕戈罗万骑，紫驼白象列诸蕃。欢声远度旌旂外，香雾长浮罕毕间。杂遝都人多似蚁，一时拜舞望龙颜。
辛亥七月廿日晚出汴城南门
作者：李昌祺
朝代：明

高槐细柳晚生凉，绿蔓青蒿密覆墙。菶菶敦瓜长引蔓，离离新黍未登场。千声到耳蛩吟切，几阵横空雁字长。衰惫若容辞享禄，买牛归去种山庄。
辛亥花朝
作者：李昌祺
朝代：明

平分春色恰相停，处处秋千日日晴。柳为迎风偏婀娜，花因临水更分明。寻芳已负嬉游兴，对景徒添感叹情。犹记南官曾献艺，白头无补负恩荣。
过光州望马中丞墓
作者：李昌祺
朝代：明

元运方全盛，公文擅大家。谨严真有法，悃愊信无华。故里祠堂废，荒阡墓碣斜。欲羞蘋藻荐，不敢驻行车。
过吴门次萨天锡韵
作者：李昌祺
朝代：明

七泽三江通甫里，杨柳芙蓉照湖水。阊门过去是盘门，半掩珠帘画楼里。靡芜生遍鸳鸯沙，东风落尽棠梨花。馆娃香径走麋鹿，清夜鬼灯明绛纱。三高祠下东流续，真娘墓上风吹竹。西施去后屧廊倾，岁岁春深烧痕绿。
过张茅镇见饥民
作者：李昌祺
朝代：明

土洞深沈土坑欹，田园枯旱废耕犁。一身馁困浑无力，犹上高梯剥树皮。
过殽陵关
作者：李昌祺
朝代：明

春尽殽陵道，千山万木中。水声泉聒聒，云气雨濛濛。嫩草溪边石，幽禽树杪风。抱关黄发吏，宁解识终童。
过清江
作者：李昌祺
朝代：明

浦迥路迢迢，汀花带雨飘。残灯江上庙，新水屋边桥。鹭宿争投石，鸥惊或避桡。无因谢轩冕，老作白云樵。
送上舍之北京
作者：李昌祺
朝代：明

官槐凉露晓来收，之子含情解去舟。阁道千门开北阙，关河万里壮中州。月低高树重城晓，风漾微波太液秋。此去弹冠问知己，故人天上扈宸游。
送严良医回嘉兴迎母
作者：李昌祺
朝代：明

先生意气凌青苍，两脸渥润双瞳光。无心求伏思邈虎，有术解叱初平羊。门前种橘懒种杏，橘叶坠井泉浮香。春馀着花雪羞白，霜后结实金争黄。嘉禾世业数谁最，公论共说先生良。针茅屡试疗鬼诀，续柳每验回骸方。经窥素难法岐扁，科究内外兼刘张。徵书一日贲林薮，布衣万里觐帝乡。庸医叹羡国医骇，妙夺造化通阴阳。仰瞻骤近日月表，陟降不离参苓傍。亲藩授职喜闲逸，况乃仁厚逢贤王。怜渠契阔旷定省，代尔恳恻陈封章。宫臣走马捧敕至，特许谒告荣非常。时当六月政三伏，敢惮触热川途长。到家拜庆上冢毕，鱼轩亟奉登舟航。江湖阔深富虾蟹，嫩菱鲜藕俱堪尝。船宽物贱固可乐，纵遇好境休徜徉。嗟予目昏牙齿豁，富贵念冷功名忘。但存诗魔与传癖，惟此二竖留膏肓。愿言就君乞砭治，无使久别劳中肠。汀洲雁下寒水落，阶除菊绽秋风凉。河漘伫候木兰棹，垆头烂醉茱萸觞。
送于生还乡
作者：李昌祺
朝代：明

红槿花稀夜合残，行人千里问乡关。客情偏在初秋里，旅梦频生半醉间。细雨帆樯投极浦，孤村灯火隔前山。西风无限沧洲意，欲采芙蓉愧未闲。
送人之京
作者：李昌祺
朝代：明

上巳风光好，新晴物色妍。青山林下屋，绿水镜中船。节换榆烟火，花残谷雨天。壮游逢胜景，况觐五云边。
送人之北京
作者：李昌祺
朝代：明

水绿蘋香鸟乱啼，汀洲芳草更萋萋。人分残雨雪亭外，鸦背斜阳极浦西。江柳受风偏舞困，林花经社竞开齐。天涯春色伤离思，莫惜临分醉似泥。
送人之广西
作者：李昌祺
朝代：明

雕甍画省昼沈沈，我昔旬宣此暂临。五岭地连诸郡远，两江路入百蛮深。薇花旧种应争秀，棠树新栽未布阴。父老不嫌无惠爱，逢人犹寄别来音。
送人南归四首
作者：李昌祺
朝代：明

离弦兼楚调，忍向醉时闻。连岁长为客，他乡更别君。鸥波明夕照，雁字写秋云。迢递还乡梦，相随过海门。百年同旅寓，大半在殊方。白发羞明镜，青山问故乡。落霞秋水阔，新雁暮天长。安得随君往，溪南访草堂。候馆停杯处，扁舟欲发时。归帆投远浦，斜日隐层陴。暑退秋来早，潮生月上迟。经行逢胜槩，都付酒兼诗。年年长在客，北蓟复南京。秋雨沧洲雁，春风采石莺。好山环故里，流水背孤城。去住无拘系，閒身到处轻。
送人南归四首·其一
作者：李昌祺
朝代：明

离弦兼楚调，忍向醉时闻。连岁长为客，他乡更别君。鸥波明夕照，雁字写秋云。迢递还乡梦，相随过海门。
送人南归四首·其三
作者：李昌祺
朝代：明

候馆停杯处，扁舟欲发时。归帆投远浦，斜日隐层陴。暑退秋来早，潮生月上迟。经行逢胜槩，都付酒兼诗。
送人南归四首·其二
作者：李昌祺
朝代：明

百年同旅寓，大半在殊方。白发羞明镜，青山问故乡。落霞秋水阔，新雁暮天长。安得随君往，溪南访草堂。
送人南归四首·其四
作者：李昌祺
朝代：明

年年长在客，北蓟复南京。秋雨沧洲雁，春风采石莺。好山环故里，流水背孤城。去住无拘系，閒身到处轻。
送人还乡
作者：李昌祺
朝代：明

淮水寒潮起暮云，纷纷离思不堪论。都门不闭还乡梦，昨夜分明到故园。
送人还南康
作者：李昌祺
朝代：明

梧桐叶落火西流，楚客惊时问故丘。百亩腴田环旧宅，几人白发在沧洲。二贤祠下蝉声晚，五老峰前雁影秋。见说匡庐多胜处，何因来共赤松游。
送人还安城
作者：李昌祺
朝代：明

客里那堪送客归，临分相对各依依。离亭酒尽人皆醉，故国书遥雁亦稀。斜日驿楼秋树暗，孤村僧舍暝钟微。武功秀色青如染，只好閒看静掩扉。
送人还文江二首
作者：李昌祺
朝代：明

客中寥落畏秋来，况是逢秋送客回。家在乡园惟梦到，身兼贫病复年催。衣沾残雨冲寒去，鸟背孤帆带暝开。良会几时仍话别，临岐分手重徘徊。帝城相见总相怜，忘却飘蓬谪宦边。官舍萧条秋雨里，乡音历落夜灯前。数株衰柳门常掩，几杵残钟客未眠。惟有多情天上月，清光迟尔到家圆。
送人还文江二首·其一
作者：李昌祺
朝代：明

客中寥落畏秋来，况是逢秋送客回。家在乡园惟梦到，身兼贫病复年催。衣沾残雨冲寒去，鸟背孤帆带暝开。良会几时仍话别，临岐分手重徘徊。
送人还文江二首·其二
作者：李昌祺
朝代：明

帝城相见总相怜，忘却飘蓬谪宦边。官舍萧条秋雨里，乡音历落夜灯前。数株衰柳门常掩，几杵残钟客未眠。惟有多情天上月，清光迟尔到家圆。
送人还永丰三首
作者：李昌祺
朝代：明

君家簪绂裔，群从玉连枝。游子龙头贵，中郎燕颔姿。双尊论久别，千里慰遐思。六一遗风在，怀哉百世师。行李归期促，山川去路遥。疾风狂入夜，淫雨晦连朝。帆逐孤飞鸟，江通逆上潮。凭将栖遁意，乡国寄渔樵。候馆促离杯，愁颜且强开。砌蛩惊露泣，巢燕避秋回。菊径深黄叶，衡门掩绿苔。缅怀西汉士，据地独奇才。
送人还永丰三首·其一
作者：李昌祺
朝代：明

君家簪绂裔，群从玉连枝。游子龙头贵，中郎燕颔姿。双尊论久别，千里慰遐思。六一遗风在，怀哉百世师。
送人还永丰三首·其三
作者：李昌祺
朝代：明

候馆促离杯，愁颜且强开。砌蛩惊露泣，巢燕避秋回。菊径深黄叶，衡门掩绿苔。缅怀西汉士，据地独奇才。
送人还永丰三首·其二
作者：李昌祺
朝代：明

行李归期促，山川去路遥。疾风狂入夜，淫雨晦连朝。帆逐孤飞鸟，江通逆上潮。凭将栖遁意，乡国寄渔樵。
送人还永丰二首
作者：李昌祺
朝代：明

迢递京华道，萧条岁晏时。江风寒酿雪，淮水夜流澌。远浦帆来小，残钟乌去迟。泷冈天下重，欧子有穹碑。腊尽促归桡，离魂黯欲消。故园频在望，知己邈难招。灯火江村市，梅花野岸桥。行边怜寂寞，况值雨萧萧。
送人还永丰二首·其一
作者：李昌祺
朝代：明

迢递京华道，萧条岁晏时。江风寒酿雪，淮水夜流澌。远浦帆来小，残钟乌去迟。泷冈天下重，欧子有穹碑。
送人还永丰二首·其二
作者：李昌祺
朝代：明

腊尽促归桡，离魂黯欲消。故园频在望，知己邈难招。灯火江村市，梅花野岸桥。行边怜寂寞，况值雨萧萧。
送何教授奉母还临川且省其父
作者：李昌祺
朝代：明

秋日凄以白，游子念归还。奉母载官舫，驾言还临川。王门岂不乐，所惜慈侍偏。况兹严亲在，家居垂莫年。温凉谨问候，子职愧久愆。今我幸具庆，而可各一天。故山有高堂，二老心所便。岂无一觞酒，跪劝当几前。敢谓美昼绣，庶用怡华颠。依依恋膝下，眷眷怀日边。重来勉尽瘁，移孝乃为贤。
送倪主事还北京二首
作者：李昌祺
朝代：明

江亭夕鸟背人飞，愁对芳尊话远违。霜后长林馀败叶，道旁荒店掩空扉。蓟门草色青连野，滦水春香绿染衣。我有离心何处写，寒云远树共依依。秦淮晏岁见孤鸿，疋马萧萧趁朔风。浅薄岂堪当路荐，光华难与故人同。微茫远见卢沟树，缥缈遥闻魏阙钟。无补涓埃贫病久，偏承雨露羡群公。
送倪主事还北京二首·其一
作者：李昌祺
朝代：明

江亭夕鸟背人飞，愁对芳尊话远违。霜后长林馀败叶，道旁荒店掩空扉。蓟门草色青连野，滦水春香绿染衣。我有离心何处写，寒云远树共依依。
送倪主事还北京二首·其二
作者：李昌祺
朝代：明

秦淮晏岁见孤鸿，疋马萧萧趁朔风。浅薄岂堪当路荐，光华难与故人同。微茫远见卢沟树，缥缈遥闻魏阙钟。无补涓埃贫病久，偏承雨露羡群公。
送刘佥事还浙兼寄陈御史
作者：李昌祺
朝代：明

都门秋树叶纷纷，惆怅西风袂忍分。头戴铁冠辞魏阙，手持玉斧过吴门。孤村远磬敲残月，极浦归帆没断云。为报霜台骢马使，南宫倦客久离群。
送刘博士从征交趾并贻梁御史邓主簿
作者：李昌祺
朝代：明

沛中才子容台客，半世经行遍南北。去年随驾猎长杨，今岁从征破残贼。从征还得侍青油，中军帐前参密谋。盾上频看草文檄，军前屡见获俘酋。梁侯邓簿皆同调，对酒筵开能谑笑。綵笔宵成露布辞，紫泥晓下班师诏。论功大将画麒麟，先数风流幕下宾。豸冠行拜劳还宠，乌府仍称献纳臣。
送刘教谕裔关西考试采玉之行
作者：李昌祺
朝代：明

往年采玉于阗东，今年采玉昆山中。近来苦难得白璧，荆珉燕石常相逢。世无明眼非无玉，水苍玄英委空谷。何限瑰奇不见知，岂独骊珠混鱼目。君不见琥璜在璞未琢磨，云谁识之古卞和。
送刘教谕还沛县
作者：李昌祺
朝代：明

相望浑未远，相会竟难常。交态贫如故，离情醉暂忘。淮流通海近，丰树入云长。羡尔官非贱，横经汉祖乡。
送刘生赴会试兼寄曾学士子棨
作者：李昌祺
朝代：明

朝来朔雁带离声，腊尽洸河走浊冰。飞舞云山环近甸，微茫烟树见长陵。新传虎榜题刘晏，旧说龙门愧李膺。惟有相如才调美，每将词赋擅声称。
送刘生还乡
作者：李昌祺
朝代：明

不辞千里问庭闱，綵服如何又远违。新雁近随秋共至，故园遥喜客初归。空林向晚鸦争集，衰柳惊风叶乱飞。应愧殊方飘泊久，看云送别总沾衣。
送别
作者：李昌祺
朝代：明

壶倾酒尽棹歌催，日影平西送骑回。最是秋风怜客别，沙头缓送布帆开。
送友人故乡访族
作者：李昌祺
朝代：明

秋雨浃旬月，积潦连平津。慨然理舟楫，访我族中人。相去实缅邈，悠悠隔冬春。同源既分流，万世本一身。驾言远相唁，讵敢辞艰勤。丘垄得洒扫，尊酌且复亲。虽未获久处，暂来亦所欣。感此迟莫年，再至恐无因。各愿爱体素，令德期日新。
送同年曾侍讲扈从北行二首
作者：李昌祺
朝代：明

长乐疏钟曙色催，千官扈跸出蓬莱。香飘辇路鸾舆至，日射天袍雉扇开。九域车书同盛典，两京词赋属雄才。从容得侍清闲宴，更捧南山万寿杯。天子宸游幸北京，从官谁是最知名。青鸾紫凤随行在，玉碗金盘出内庭。芳草细承宫佩软，飞花故落御衣轻。赓歌何限邹枚匹，独说相如赋有声。
送同年曾侍讲扈从北行二首·其一
作者：李昌祺
朝代：明

长乐疏钟曙色催，千官扈跸出蓬莱。香飘辇路鸾舆至，日射天袍雉扇开。九域车书同盛典，两京词赋属雄才。从容得侍清闲宴，更捧南山万寿杯。
送同年曾侍讲扈从北行二首·其二
作者：李昌祺
朝代：明

天子宸游幸北京，从官谁是最知名。青鸾紫凤随行在，玉碗金盘出内庭。芳草细承宫佩软，飞花故落御衣轻。赓歌何限邹枚匹，独说相如赋有声。
送周大尹复任清河
作者：李昌祺
朝代：明

分阳令尹宜峻迁，铜章墨绶却仍前。东风上林白鼻马，细雨韩桥画鹢船。桃源过来是花县，闻道吏民怀宓贱。别处城下草生初，到时邑中柳舒遍。奔流忽见浊清痕，岸上人家是郭门。郁葱王气濠梁近，迢递官程淮汴分。羡君佳政人不如，两临百里驰芳誉。剩将此际循良迹，留待他年史馆书。
送周布政还河南
作者：李昌祺
朝代：明

出镇名藩重，来朝异眷隆。残年将欲尽，知己忽相逢。泥淖梁园雨，埃尘艮岳风。旬宣如有暇，烦吊宋遗宫。
送周生还文江
作者：李昌祺
朝代：明

周生磊落志不群，馀子纷纷那足论。书香道国先贤裔，宦谱平园丞相孙。少小聪明已堪惜，烱烱双瞳剪秋碧。当代诸兄固罕俦，往时严父真勍敌。江乡屈指擅声称，青云步武宜相承。致身要展胸中略，闭户宜穷窗下经。男儿猷为贵闻早，万事无如盛年好。伫看唾手取功名，莫遣低头叹衰老。兹行赋归何时来，元方迟尔黄金台。勿随斥鴳藩篱下，枉却骅骝泛驾材。
送周知县复任句容
作者：李昌祺
朝代：明

月淡霜清禁漏残，朝回初退紫宸班。来飞叶令云中舄，归看茅盈隐处山。城边棠树应多种，壁上蒲鞭只是閒。列宿垂辉皆拱北，郎星独近太微间。
送周秀才游长沙
作者：李昌祺
朝代：明

迢递长沙道，萧条晏岁游。乱山黄叶寺，孤棹白蘋洲。夕鸟冲船过，寒波背郭流。毋论卑湿地，贾傅昔曾留。
送周编修侄还文江
作者：李昌祺
朝代：明

落景照离筵，华音促别弦。老亲长日念，游子几时还。玉雪中郎贵，青春小阮贤。重来拾瑶草，迟尔五云边。
送周编修考满赴北二首
作者：李昌祺
朝代：明

劳歌一曲黯离情，乡梦中霄恋去程。北阙故交成久别，南官倦客已除名。山城奏角人初寝，野岸维舟月乍生。良会几时如可卜，早凭归雁寄新声。垂杨夹道昼阴长，五两南风送去航。政羡诸公当要路，独怜十口在他乡。风生平野春苗绿，雨歇高林夏果黄。行在倘逢知己问，别来潘鬓易沧浪。
送周编修考满赴北二首·其一
作者：李昌祺
朝代：明

劳歌一曲黯离情，乡梦中霄恋去程。北阙故交成久别，南官倦客已除名。山城奏角人初寝，野岸维舟月乍生。良会几时如可卜，早凭归雁寄新声。
送周编修考满赴北二首·其二
作者：李昌祺
朝代：明

垂杨夹道昼阴长，五两南风送去航。政羡诸公当要路，独怜十口在他乡。风生平野春苗绿，雨歇高林夏果黄。行在倘逢知己问，别来潘鬓易沧浪。
送太学王生省亲
作者：李昌祺
朝代：明

送客行歌出凤台，离情乡思醉难裁。故园旧友三年别，晏岁长淮一棹回。鹭渚别来频入梦，鸥江归去且衔杯。囊空无物堪持赠，聊折寒香雪后梅。
送太常高赞礼考满赴京
作者：李昌祺
朝代：明

惯听云门大夏音，两京声誉重南金。天开行在关河壮，山隐长林树木深。远戍数星寒夜火，孤村一片夕阳砧。自惭无计陪簪绂，千里空悬恋阙心。
送孙吉士省亲还浙
作者：李昌祺
朝代：明

劳劳亭畔送将归，莫惜离尊醉落晖。霜叶暝随淮水下，风帆晴向练湖飞。还家只喜庭闱健，到处仍怜故旧稀。綵服宁亲兼昼绣，人生得意似君希。
送张参政考绩之京
作者：李昌祺
朝代：明

琐闼才名著，藩垣位望隆。三年参省政，千里献民庸。寮寀勤劳共，兵氓爱慕同。柳亭张饯席，桃浪送征篷。天上乘槎客，江边卧辙翁。橹声摇落月，帆势快长风。浩荡淮流壮，嶙峋岱岳雄。金台红日下，贝阙綵云中。清慎闻群辟，廉能彻九重。陛陈嘉绩最，阶授散官崇。复职纡新眷，辞朝返旧封。桓桓方叔烈，恋恋子牟忠。苏息怜诸郡，旬宣仗数公。追呼鞭朴少，饱暖岁时丰。去路应逢夏，回程莫待冬。诗欣千首富，钱笑一文空。但觉烟霄迥，惟知雨露浓。棠阴城下路，歌咏走儿童。
送张巡检之云南
作者：李昌祺
朝代：明

弓剑巡荒徼，衣冠别上林。路经三峡险，人到百蛮深。枸酱谙夷俗，儿童解僰音。点苍山色古，道便一登临。
送张教授改任凤翔
作者：李昌祺
朝代：明

客舍暄爱日，旗亭冽霜风。故人有远宦，策马之关中。识君今馀十五载，几度思君梦华采。别后音徽烦屡寄，交谊重逢不曾改。似君才调世岂多，手援健笔如挥戈。门生问字每载酒，道士写经频送鹅。九年作官南海上，文与波澜相浩荡。今为冷椽向凤翔，岐山渭水周故疆。陇云秦树真可画，绛帐横经复闲暇。座上青毡自足娱，眼前白发何须怕。我本疏狂迹不羁，与君情好最相知。殷勤不劝杯中酒，寂寞徒吟卷里诗。
送张生游金台
作者：李昌祺
朝代：明

幸遇太平日，观光快嬉敖。春衣白鸠舞，煖帽青貂袍。都城列雉森崇墉，荣光喜气何葱葱。风云观阙异人世，皞熙自与华胥同。张郎英年频此游，凭高吊古穷冥搜。卢沟晓月带冰渡，易水秋风终岁留。豪来得意金不惜，秦楼楚馆皆相识。飞觞醉杀青蛾眉，红锦缠头恣抛掷。词垣銮坡总钜公，古文奇字比扬雄。填门请谒不轻予，挥洒淋漓盈卷中。卷中题咏真奇绝，珠贝晶荧玉重叠。夜郎谁数李青莲，湖海诗声久消歇。南来北去屡往还，半生多在江淮间。经行到处且歌笑，莫教辛苦愁朱颜。愁朱颜，易萧索，大夫慎勿念功名，紫马驮钱买欢乐。
送彭赞礼之北京
作者：李昌祺
朝代：明

五月驱车过蓟门，黄金台下驻行辕。千林果熟新经雨，双阙疏钟远度云。星斗芒寒环北极，山川形势壮中原。情深不忍轻分别，更上高楼一望君。
送戴教授北行
作者：李昌祺
朝代：明

别路三春雨，行舟五两风。花香随路减，柳色上衣浓。共是青云客，先成白发翁。离情如逝水，万折亦朝东。
送曹判官苏州治水二首
作者：李昌祺
朝代：明

别驾之官日，都城欲夏过。一篷畿甸雨，双桨石湖波。郭外青山少，城边白水多。三吴民垫久，拯援术如何。闻道姑苏郡，东南近海潮。圩田多夏潦，场圃减秋苗。平易遵前训，烦苛革旧条。更应持洁慎，玉帛此乡饶。
送曹判官苏州治水二首·其一
作者：李昌祺
朝代：明

别驾之官日，都城欲夏过。一篷畿甸雨，双桨石湖波。郭外青山少，城边白水多。三吴民垫久，拯援术如何。
送曹判官苏州治水二首·其二
作者：李昌祺
朝代：明

闻道姑苏郡，东南近海潮。圩田多夏潦，场圃减秋苗。平易遵前训，烦苛革旧条。更应持洁慎，玉帛此乡饶。
送曾行人还京
作者：李昌祺
朝代：明

专对多才列显融，十三藩翰有行踪。官寮尽识荀鸣鹤，郡邑争看陆士龙。江上晓霜凋杜若，城边秋水映芙蓉。经行处处饶佳景，总入高情赋咏中。四牡騑騑耸众观，梁园邂逅暂相欢。襟怀磊落真佳士，职任清闲最好官。杨柳不禁秋后折，茱萸且向醉中看。悬知归献王褒颂，三峡词源在笔端。乍见何堪又别离，萧条况值暮秋时。无才报国惭空老，有约归田叹已迟。风悴井边梧树叶，雨乾篱下菊花枝。空缄徒有寒温问，不敢烦君寄故知。官亭且暂驻行装，更尽临分酒一觞。同榜故人皆要路，离群倦客尚他乡。凉风袅袅蘋花白，夕露凄凄杏叶黄。后夜夷山高处望，析津惟睹使星光。
送曾行人还京·其一
作者：李昌祺
朝代：明

专对多才列显融，十三藩翰有行踪。官寮尽识荀鸣鹤，郡邑争看陆士龙。江上晓霜凋杜若，城边秋水映芙蓉。经行处处饶佳景，总入高情赋咏中。
送曾行人还京·其三
作者：李昌祺
朝代：明

乍见何堪又别离，萧条况值暮秋时。无才报国惭空老，有约归田叹已迟。风悴井边梧树叶，雨乾篱下菊花枝。空缄徒有寒温问，不敢烦君寄故知。
送曾行人还京·其二
作者：李昌祺
朝代：明

四牡騑騑耸众观，梁园邂逅暂相欢。襟怀磊落真佳士，职任清闲最好官。杨柳不禁秋后折，茱萸且向醉中看。悬知归献王褒颂，三峡词源在笔端。
送曾行人还京·其四
作者：李昌祺
朝代：明

官亭且暂驻行装，更尽临分酒一觞。同榜故人皆要路，离群倦客尚他乡。凉风袅袅蘋花白，夕露凄凄杏叶黄。后夜夷山高处望，析津惟睹使星光。
送朱逸乐还乡
作者：李昌祺
朝代：明

鹃啼燕乳催春色，练萼飘香不堪摘。豳岐骏马越罗衫，汴砀游人故园客。君家前代多簪缨，宋元诗礼留芳馨。约山煌煌郡倅贵，架阁侃侃儒林英。庆门积善天所祐，百年炜烨科名旧。乘轩要路总豪雄，考槃绝涧都耆寿。我朝泰运开隆平，阿翁屡被贤书徵。遗荣恳辞民社寄，养晦惟结鸥鹭盟。承传复得难兄弟，就中逸乐尤瑰异。铜台岂惮登眺劳，梁园共诧歌词丽。蹇予垂老临大籓，抚绥缉理稀曾闲。薇花深署到者少，几回谈笑生欢颜。况又相知且相契，鱼水亲情笃高谊。数载频蒙慰藉勤，一旦宁云别离易。君家奕世居乌江，石潭孤塔街市长。虽无红杏照颜色，尚有青松环草堂。鹏坊西行亦咫尺，竹林群彦多能识。会间倘或询何如，贫是为官好消息。
送李生赴会试
作者：李昌祺
朝代：明

明时自笑离群久，中岁仍伤送别频。暮雪梅花残臈酒，东风杨柳上京人。仲容年少青云早，杜牧才衰白发新。西抹东涂成昨梦，天涯空忆杏园春。
送李生还安城
作者：李昌祺
朝代：明

北蓟辞严父，南京别故人。一身勤远道，千里念慈亲。柳暗江城晓，萍香野岸春。灯花先报喜，应更倚门频。
送杨郎中催马草还京
作者：李昌祺
朝代：明

大梁据中土，自昔风气旺。北邙殊蜿蜒，太室极雄壮。黄河贯其间，浩浩恣奔放。四野开平衍，桑柘绿相乡。丁男事耕耨，姑妇治丝纩。菽麦盈仓庾，醑醴溢盆盎。近岁颇凶屯，旱暵觖农望。念兹饥馁馀，十室九鳏旷。长贫负租税，远役困夫匠。督刍实赖公，区画咸适当。深体尧舜心，推仁悯凋丧。叱咤尚弗忍，矧肯施鞭杖。愧余谫劣才，旬宣乏善状。竭力奉宽条，庶减疲癃恙。赠别陈民艰，冀君彻卿相。
送林推官复任吉安二首
作者：李昌祺
朝代：明

蓟门秋早雨潺潺，苧服凉生暑气阑。眼底贫交如我老，郡中廉吏似君难。偶因论旧怀幽处，何敢投闲恋故山。遥想轩车重下日，芙蓉开遍菊开残。黄金台下见归鸿，送别因君思不穷。白发庭闱千里隔，青云冠盖几时同。政怜出牧难为守，犹喜平反独得公。乡郡近来非夙昔，岂无凋弊待春风。
送林推官复任吉安二首·其一
作者：李昌祺
朝代：明

蓟门秋早雨潺潺，苧服凉生暑气阑。眼底贫交如我老，郡中廉吏似君难。偶因论旧怀幽处，何敢投闲恋故山。遥想轩车重下日，芙蓉开遍菊开残。
送林推官复任吉安二首·其二
作者：李昌祺
朝代：明

黄金台下见归鸿，送别因君思不穷。白发庭闱千里隔，青云冠盖几时同。政怜出牧难为守，犹喜平反独得公。乡郡近来非夙昔，岂无凋弊待春风。
送梁佥事还蜀二首
作者：李昌祺
朝代：明

腊尽催行色，天涯起别愁。暮云遮雨湿，寒水带冰流。鸟道青骢马，乌台紫豸裘。汉廷诸俊彦，风裁范滂优。行人冒晓霜，白简绣衣裳。复任辞三殿，观风动一方。秋林黄叶暗，春水碧芹香。杜子留遗迹，烦君访草堂。
送梁佥事还蜀二首·其一
作者：李昌祺
朝代：明

腊尽催行色，天涯起别愁。暮云遮雨湿，寒水带冰流。鸟道青骢马，乌台紫豸裘。汉廷诸俊彦，风裁范滂优。
送梁佥事还蜀二首·其二
作者：李昌祺
朝代：明

行人冒晓霜，白简绣衣裳。复任辞三殿，观风动一方。秋林黄叶暗，春水碧芹香。杜子留遗迹，烦君访草堂。
送毛生还乡
作者：李昌祺
朝代：明

积雨初乾露欲霜，儒衣秋半不禁凉。离离坠蔓敦瓜秀，纂纂垂林小枣香。薇省久抛邦伯印，柴门最忆野人庄。盘洲水与环洲接，投老归来掉钓航。
送沈太守之云南
作者：李昌祺
朝代：明

滇阳南望迥，五马引双旌。鸟道云边断，猿声月下清。黔江通远海，僰树拥孤城。已是诸侯贵，毋论万里行。
送熊生还乡
作者：李昌祺
朝代：明

石头城下柳萧疏，久客怀归念远途。乡梦每生钟断后，客愁政在酒醒初。扁舟暮雨青衫薄，折苇凉风白鸟孤。拟共丘园寻别业，临岐相送独踟蹰。
送王佥事之湖广
作者：李昌祺
朝代：明

江汉维南纪，星辰近太微。地分方岳重，官到宪台稀。远水连秋阔，轻帆彻夜飞。人生骢马贵，好是绣为衣。
送王参政之江西
作者：李昌祺
朝代：明

东南形胜大藩雄，襟带江湖百粤通。紫气虹光牛斗上，落霞秋水画图中。几年凋弊怜诸郡，今日旬宣赖数公。送别因之重怀土，浦云山雨思无穷。
送王处士益安之京
作者：李昌祺
朝代：明

亭亭别舸舣江干，缓唱离歌劝酒乾。老骥尚驰千里足，冥鸿已铩九霄翰。江云尽日低连水，淮雨兼旬悄酿寒。多病子牟心独苦，遥瞻魏阙五云端。蒲帆稳挂一舟轻，珍重高年事远征。飞絮游丝萦别恨，落花芳草黯离情。山中暂辍幽人社，辇下争传处士名。回望南云乡邑近，秋风江上笑相迎。閒身应暂别林丘，垂老观光帝里游。地控幽并通绝漠，山连恒华拱中州。辞家去日逢初夏，买棹归时及早秋。南北两京饶故旧，相过慰藉少淹留。自笑龙钟雪鬓毵，十年因病解朝衫。清时引退怜身老，白日冲升愧骨凡。漠漠平芜连蓟北，依依远树隔江南。经行定过淮阳郡，归计烦君促阿咸。
送王处士益安之京·其一
作者：李昌祺
朝代：明

亭亭别舸舣江干，缓唱离歌劝酒乾。老骥尚驰千里足，冥鸿已铩九霄翰。江云尽日低连水，淮雨兼旬悄酿寒。多病子牟心独苦，遥瞻魏阙五云端。
送王处士益安之京·其三
作者：李昌祺
朝代：明

閒身应暂别林丘，垂老观光帝里游。地控幽并通绝漠，山连恒华拱中州。辞家去日逢初夏，买棹归时及早秋。南北两京饶故旧，相过慰藉少淹留。
送王处士益安之京·其二
作者：李昌祺
朝代：明

蒲帆稳挂一舟轻，珍重高年事远征。飞絮游丝萦别恨，落花芳草黯离情。山中暂辍幽人社，辇下争传处士名。回望南云乡邑近，秋风江上笑相迎。
送王处士益安之京·其四
作者：李昌祺
朝代：明

自笑龙钟雪鬓毵，十年因病解朝衫。清时引退怜身老，白日冲升愧骨凡。漠漠平芜连蓟北，依依远树隔江南。经行定过淮阳郡，归计烦君促阿咸。
送王知州赴禄劝
作者：李昌祺
朝代：明

行尽天涯路，黔南尚几州。孤城藏万壑，残月在扁舟。剑阁云边断，巴江树杪流。两回经鸟道，应记旧曾游。
送缺生还乡
作者：李昌祺
朝代：明

羡子翩翩世莫测，三十今犹隐乡国。陈平非是困长贫，贾谊终当射奇策。于今应暂赋闲居，钓水樵山心自娱。甘旨时供二亲养，灯窗夜对一床书。昨日公车召尊府，青云有官未曾补。天涯岂但鞅掌劳，膝下惟知别离苦。岁月蹉跎会面违，回头又复念重闱。柴门落照迎归客，童稚升堂竞挽衣。有才勿向山林老，功名在人须及早。胡为寂寞环堵中，穷巷年年长秋草。
送罗司训考满便道回家
作者：李昌祺
朝代：明

娇莺百啭柳三眠，忍向青春别客毡。芳树暖风来燕候，柔桑丽日浴蚕天。路经山驿逢人少，家住镡津喜地偏。若向他乡持教铎，封书好倩鲤鱼传。
送胡御史迁评事考满赴北
作者：李昌祺
朝代：明

雪中归雁带离声，且共清尊慰别情。周室群僚尊柱史，汉家多士重廷评。洸河冻解流澌下，蓟野春回细草生。此去定应司献纳，丹心长向北辰倾。
送艾秀才还文江三首
作者：李昌祺
朝代：明

杨柳阴阴虎踞关，离亭把酒送君还。到来建邺春将尽，归去文阳夏已残。客里有书惟寄雁，山中无树可栖鸾。分携已自伤怀抱，回首他乡别更难。疏疏芦苇野鸥飞，远水茫茫一掉归。雨过山田收早稻，凉生客舍感秋衣。江村露冷蛩声急，楚泽天清雁影微。白发难兄如见问，为言空忆故山薇。白门凉露滴官槐，一叶扁舟候晓开。家住秋山松桂老，门临春水鹭鸥来。夕阳萧寺疏钟断，晚月沧江旅棹回。到日高堂调膳罢，平安先寄凤凰台。
送艾秀才还文江三首·其一
作者：李昌祺
朝代：明

杨柳阴阴虎踞关，离亭把酒送君还。到来建邺春将尽，归去文阳夏已残。客里有书惟寄雁，山中无树可栖鸾。分携已自伤怀抱，回首他乡别更难。
送艾秀才还文江三首·其三
作者：李昌祺
朝代：明

白门凉露滴官槐，一叶扁舟候晓开。家住秋山松桂老，门临春水鹭鸥来。夕阳萧寺疏钟断，晚月沧江旅棹回。到日高堂调膳罢，平安先寄凤凰台。
送艾秀才还文江三首·其二
作者：李昌祺
朝代：明

疏疏芦苇野鸥飞，远水茫茫一掉归。雨过山田收早稻，凉生客舍感秋衣。江村露冷蛩声急，楚泽天清雁影微。白发难兄如见问，为言空忆故山薇。
送萧知县复任临淮
作者：李昌祺
朝代：明

石城腊尽觉寒微，百里重临愿不违。潮落断冰随水去，林疏败叶著霜飞。长江白浪帆来远，细雨黄芦雁下稀。相见未几还又别，离情乡思两依依。
送葛维彰人材还乡兼寄声精微陈徵士
作者：李昌祺
朝代：明

铜龙水乾漏声小，鱼钥金寒霜月晓。警跸初鸣雉扇开，红云半露天人表。布衣小臣衰朽馀，来朝乞得垂老躯。龙钟何以展报效，但愿击壤歌康衢。秦淮北风疾于箭，扁舟到早如乘传。天上人归鹊预知，瓮头酒熟孙能劝。忘机笑傲林泉间，高情长与云同閒。时人莫讶鬓成雪，承恩两度瞻龙颜。蹇予久作词垣客，谩写新题壮行色。同是青原白鹭人，我独胡为归未得。送君不尽思君情，临分忍听骊驹声。凭将千里故人意，寄谢精微贤弟兄。
送谢明府之桃源
作者：李昌祺
朝代：明

楚地佳山水，桃源境更幽。汀兰行处采，湘水抱村流。门掩山城暮，蝉鸣驿树秋。昔人遗洞在，骑马一来游。
送邓宗经还永新训导二首
作者：李昌祺
朝代：明

相逢疑是梦，乍见总堪怜。良会来天上，长贫在客边。青云违故旧，华发感流年。明发征帆去，依然各一天。十载留京国，三年别故人。贾生犹未达，郑老尚居贫。灯火黉宫夕，菰蒲野水春。谁知他域别，凄断更伤神。
送邓宗经还永新训导二首·其一
作者：李昌祺
朝代：明

相逢疑是梦，乍见总堪怜。良会来天上，长贫在客边。青云违故旧，华发感流年。明发征帆去，依然各一天。
送邓宗经还永新训导二首·其二
作者：李昌祺
朝代：明

十载留京国，三年别故人。贾生犹未达，郑老尚居贫。灯火黉宫夕，菰蒲野水春。谁知他域别，凄断更伤神。
送钱秀才归文江
作者：李昌祺
朝代：明

劳歌一曲黯离忧，酒尽人分不可留。独树斜阳回夕鸟，孤舟残雪溯寒流。行临湍水潇泷险，家在圆塘别业幽。欲折疏麻采衡杜，秋风零落满沧洲。
送阳生之北京听选
作者：李昌祺
朝代：明

白下相逢政早秋，异乡还喜暂淹留。关河远道同为客，风雪残年独宦游。冒雨归鸿投极浦，经霜落叶在扁舟。尊前谩遣离情散，醉后翻成别泪流。
送陈生归吉水赤岸二首
作者：李昌祺
朝代：明

清砧兼落叶，总是别离情。去路千程远，归舟一叶轻。秋云连树暗，寒日映川明。亦有沧浪兴，何时共濯缨。归心无日夜，孤舫不停牵。沙蟹寒缘草，江豚暝触船。银河通赤岸，翠壁泻红泉。莫恋幽居好，功名贵壮年。
送陈生归吉水赤岸二首·其一
作者：李昌祺
朝代：明

清砧兼落叶，总是别离情。去路千程远，归舟一叶轻。秋云连树暗，寒日映川明。亦有沧浪兴，何时共濯缨。
送陈生归吉水赤岸二首·其二
作者：李昌祺
朝代：明

归心无日夜，孤舫不停牵。沙蟹寒缘草，江豚暝触船。银河通赤岸，翠壁泻红泉。莫恋幽居好，功名贵壮年。
送陈郎中重使西域十首
作者：李昌祺
朝代：明

九重辞凤阙，千骑度龙荒。宝剑悬秋水，珠袍照雪霜。泉源随地少，沙碛亘天长。人羡皇华使，谁知粉署郎。天使下边州，青丝控紫骝。风云随节旆，雨露到毡裘。斜日羌城晚，微风塞草秋。壮心知未已，万里快重游。逐水安营晚，鸣笳渡碛迟。穹庐无旧馆，行卷有新诗。骏骨天生马，奇毛地产狮。蕃酋迎候处，一曲汉歌词。叠鼓杂鸣笳，天风送使槎。内臣金镂带，壮士铁为檛。去路缘青海，行营驻白沙。单于争慕义，不用李轻车。骊马紫金环，行行出玉关。悬河三寸舌，积雪万重山。旗影连云卷，弓弦向月弯。封侯儒者事，天子待君还。大漠连川远，行人去国遥。乌孙遗种在，狼望旧名消。夜雪戎王帐，秋风使者轺。悬知专对好，谈笑款天骄。宝带悬鱼服，雕弧挂马鞯。皇恩覃万国，虏气静三边。瀚海寒生月，崖城暮锁烟。欲穷西域事，班范有遗编。地势三城远，河源二水分。火山稀好雨，盐泽足寒云。雕没平沙外，驼鸣古涧濆。凭高时引睇，何处是中原。出塞春乘传，投鞭晚下营。旋风胡马疾，掣电皂雕轻。浩荡穷源志，迢遥奉使程。支机如得石，持往问君平。行尽伊吾道，胡天气候殊。神僧留白骨，毒草隐玄蛛。近水多行帐，穷荒绝远书。伫看归觐日，玉勒控宛驹。
送陈郎中重使西域十首·其一
作者：李昌祺
朝代：明

九重辞凤阙，千骑度龙荒。宝剑悬秋水，珠袍照雪霜。泉源随地少，沙碛亘天长。人羡皇华使，谁知粉署郎。
送陈郎中重使西域十首·其七
作者：李昌祺
朝代：明

宝带悬鱼服，雕弧挂马鞯。皇恩覃万国，虏气静三边。瀚海寒生月，崖城暮锁烟。欲穷西域事，班范有遗编。
送陈郎中重使西域十首·其三
作者：李昌祺
朝代：明

逐水安营晚，鸣笳渡碛迟。穹庐无旧馆，行卷有新诗。骏骨天生马，奇毛地产狮。蕃酋迎候处，一曲汉歌词。
送陈郎中重使西域十首·其九
作者：李昌祺
朝代：明

出塞春乘传，投鞭晚下营。旋风胡马疾，掣电皂雕轻。浩荡穷源志，迢遥奉使程。支机如得石，持往问君平。
送陈郎中重使西域十首·其二
作者：李昌祺
朝代：明

天使下边州，青丝控紫骝。风云随节旆，雨露到毡裘。斜日羌城晚，微风塞草秋。壮心知未已，万里快重游。
送陈郎中重使西域十首·其五
作者：李昌祺
朝代：明

骊马紫金环，行行出玉关。悬河三寸舌，积雪万重山。旗影连云卷，弓弦向月弯。封侯儒者事，天子待君还。
送陈郎中重使西域十首·其八
作者：李昌祺
朝代：明

地势三城远，河源二水分。火山稀好雨，盐泽足寒云。雕没平沙外，驼鸣古涧濆。凭高时引睇，何处是中原。
送陈郎中重使西域十首·其六
作者：李昌祺
朝代：明

大漠连川远，行人去国遥。乌孙遗种在，狼望旧名消。夜雪戎王帐，秋风使者轺。悬知专对好，谈笑款天骄。
送陈郎中重使西域十首·其十
作者：李昌祺
朝代：明

行尽伊吾道，胡天气候殊。神僧留白骨，毒草隐玄蛛。近水多行帐，穷荒绝远书。伫看归觐日，玉勒控宛驹。
送陈郎中重使西域十首·其四
作者：李昌祺
朝代：明

叠鼓杂鸣笳，天风送使槎。内臣金镂带，壮士铁为檛。去路缘青海，行营驻白沙。单于争慕义，不用李轻车。
送陈郎中重使西域次曾学士子棨韵六首
作者：李昌祺
朝代：明

才持玉节出咸京，策马仍为绝塞行。北阙风云冲剑气，西河将校仰威名。悬崖古塞千寻险，衰草荒原一望平。多少羌戎争出迓，使星昨夜到边城。□□□□□□□，□□□□□□□。□□□□□斋磬，山鸟衔花落石床。涧底风回喧地籁，岩前日出散天光。俗尘不染祇园士，坐学无生与世忘。
送陈郎中重使西域次曾学士子棨韵六首·其一
作者：李昌祺
朝代：明

才持玉节出咸京，策马仍为绝塞行。北阙风云冲剑气，西河将校仰威名。悬崖古塞千寻险，衰草荒原一望平。多少羌戎争出迓，使星昨夜到边城。
送陈郎中重使西域次曾学士子棨韵六首·其二
作者：李昌祺
朝代：明

□□□□□□□，□□□□□□□。□□□□□斋磬，山鸟衔花落石床。涧底风回喧地籁，岩前日出散天光。俗尘不染祇园士，坐学无生与世忘。
送陶给事升闽宪佥事
作者：李昌祺
朝代：明

江上草新绿，都城春雪晴。玉缸携酒共君饮，红亭醉醒空离情。问君此行何慷慨，揽辔超超渡闽海。青琐多年旧有声，赤心一片终难改。玉节观风八郡倾，人人同仰范滂名。陶潜解印身虽逸，桓典乘骢众所荣。判袂相望不知久，渺渺青山重回首。别后含情空忆君，谩对萧条白门柳。
送鲍琮之吉安教授
作者：李昌祺
朝代：明

送别因君忆旧乡，郡城南面好徜徉。青山秀落屏风里，粉堞高环学舍傍。佳句欲成仍对酒，春衣初试更焚香。老亲林下知相见，华发应添别后霜。
送龙生岁贡之北京
作者：李昌祺
朝代：明

淡云疏雨弄微和，北去金台路几多。地控中州连朔漠，天回北极拱星河。陶山过雨青浮黛，沂水惊风白涌波。年少未应怜远别，临分不用唱离歌。
途中有怀寄内
作者：李昌祺
朝代：明

浪逐虚名镇别离，凭君莫怪乞身迟。欲投组绶优游日，须及儿童长大时。世事已知閒是好，病躯况与懒相宜。黔娄已决归田计，白首耕锄定可期。
逢索员外话旧
作者：李昌祺
朝代：明

相见仍青盻，相悲总白颠。功名怜蹭蹬，患难喜生全。小市三楹屋，荒村数亩田。南交同宦者，若个在林泉。
遐龄十景 其一 遐龄仙境
作者：李昌祺
朝代：明

西山秀矗碧芙蓉，浩劫天真宅此中。飞瀑倒悬清洒雪，层峦远耸翠摩空。珠林有树皆栖鹤，玉涧无泓不蛰龙。列缺蜚廉皆拥卫，綵云长绕万株松。
遐龄十景 其七 萧台积雪
作者：李昌祺
朝代：明

六出花飞尺许深，吹笙台榭尽琼林。长空鹤下巢难认，薄暮樵归路莫寻。玉垒更添仙境胜，冰崖不受世尘侵。匏簧冷涩无遗韵，赢得琴留折竹音。
遐龄十景 其三 石泉灵濑
作者：李昌祺
朝代：明

跨凤仙人杖有灵，卓开岩窦见清泠。绝胜猛虎跑来洁，不带潜蛟镇处腥。春涨暖添三日雨，秋澄凉浸一天星。风瓢几度穿云汲，坐爱潺湲洗耳听。
遐龄十景 其九 鸾冈秋月
作者：李昌祺
朝代：明

银盘端正挂瑶天，灏气寒光两斗妍。白鹤仪鸾成恍惚，黄尘清水叹更迁。五行秀淑兹山聚，百种祯祥此地全。应与三仙同不老，坐看兔魄谩亏圆。
遐龄十景 其二 玉隆仙府
作者：李昌祺
朝代：明

净明宫观轶浮埃，紫气丹光接上台。地夐难寻茅落处，天空犹想锦飞来。江湖孽去沈沦拯，沙井源通障遏开。鍊质仙岩应在此，不须东海访蓬莱。
遐龄十景 其五 红崖叠翠
作者：李昌祺
朝代：明

曾闻千仞岧峣顶，上有仙翁隐碧云。蕉叶懒挥尘自远，枫枝不悴景长温。丹光迸井清宵焕，雾气埋山白昼昏。积黛凝岚轇轕处，药炉茶臼至今存。
遐龄十景 其八 龙冈雨霁
作者：李昌祺
朝代：明

何年神物此中蟠，化作奇峰紫翠攒。水落树根犹半湿，泥沾花片未全乾。天东初日一轮近，陇上闲云万亩宽。最好连山皆白石，霶？洗出玉鳞寒。
遐龄十景 其八 龙冈雨霁
作者：李昌祺
朝代：明
体裁：七言律诗

何年神物此中蟠，化作奇峰紫翠攒。水落树根犹半湿，泥沾花片未全乾。天东初日一轮近，陇上闲云万亩宽。最好连山皆白石，霶�洗出玉鳞寒。
遐龄十景 其六 缑岭朝霞
作者：李昌祺
朝代：明

晨暾乍出上榑桑，散作奇文五色章。旸谷影高争焕烂，赤城标建远微茫。曾为烧佛禅师号，复作修仙道士粮。若使有缘逢子晋，便求咽嗽上升方。
遐龄十景 其十 凤冈夕照
作者：李昌祺
朝代：明

綵翮高飞去不留，斜阳长自射岩幽。织乌沈处晴霞敛，巢鹊归时暮霭收。翠锁云萝千嶂暝，红堆霜树一林秋。人间此是通天窍，未必丹丘胜药丘。
遐龄十景 其四 天宝云深
作者：李昌祺
朝代：明

洞天原自异人寰，可惜梅生分太悭。参杞熟来俱不食，神仙遇后竟空还。灵呵鬼护金床隐，电掣雷轰石室关。苍狗白云长叆叇，恍疑移下玉京山。
遐龄十景·遐龄仙境
作者：李昌祺
朝代：明

西山秀矗碧芙蓉，浩劫天真宅此中。飞瀑倒悬清洒雪，层峦远耸翠摩空。珠林有树皆栖鹤，玉涧无泓不蛰龙。列缺蜚廉皆拥卫，綵云长绕万株松。净明宫观轶浮埃，紫气丹光接上台。地夐难寻茅落处，天空犹想锦飞来。江湖孽去沈沦拯，沙井源通障遏开。鍊质仙岩应在此，不须东海访蓬莱。跨凤仙人杖有灵，卓开岩窦见清泠。绝胜猛虎跑来洁，不带潜蛟镇处腥。春涨暖添三日雨，秋澄凉浸一天星。风瓢几度穿云汲，坐爱潺湲洗耳听。洞天原自异人寰，可惜梅生分太悭。参杞熟来俱不食，神仙遇后竟空还。灵呵鬼护金床隐，电掣雷轰石室关。苍狗白云长叆叇，恍疑移下玉京山。曾闻千仞岧峣顶，上有仙翁隐碧云。蕉叶懒挥尘自远，枫枝不悴景长温。丹光迸井清宵焕，雾气埋山白昼昏。积黛凝岚轇轕处，药炉茶臼至今存。晨暾乍出上榑桑，散作奇文五色章。旸谷影高争焕烂，赤城标建远微茫。曾为烧佛禅师号，复作修仙道士粮。若使有缘逢子晋，便求咽嗽上升方。六出花飞尺许深，吹笙台榭尽琼林。长空鹤下巢难认，薄暮樵归路莫寻。玉垒更添仙境胜，冰崖不受世尘侵。匏簧冷涩无遗韵，赢得琴留折竹音。何年神物此中蟠，化作奇峰紫翠攒。水落树根犹半湿，泥沾花片未全乾。天东初日一轮近，陇上闲云万亩宽。最好连山皆白石，霶？洗出玉鳞寒。银盘端正挂瑶天，灏气寒光两斗妍。白鹤仪鸾成恍惚，黄尘清水叹更迁。五行秀淑兹山聚，百种祯祥此地全。应与三仙同不老，坐看兔魄谩亏圆。綵翮高飞去不留，斜阳长自射岩幽。织乌沈处晴霞敛，巢鹊归时暮霭收。翠锁云萝千嶂暝，红堆霜树一林秋。人间此是通天窍，未必丹丘胜药丘。
郊祀斋宿彭太常永年公署二首
作者：李昌祺
朝代：明

寂历容台署，高吟逸兴生。泉香春井溢，钟断夜堂扃。清漏随风度，流云傍月行。暂来犹爱此，住久转忘情。竹静风停后，瓶香茗熟时。灯寒人未寝，露冷鹤偏知。颇爱良宵静，翻嫌白日迟。年年此斋宿，载诵我将诗。
郊祀斋宿彭太常永年公署二首·其一
作者：李昌祺
朝代：明

寂历容台署，高吟逸兴生。泉香春井溢，钟断夜堂扃。清漏随风度，流云傍月行。暂来犹爱此，住久转忘情。
郊祀斋宿彭太常永年公署二首·其二
作者：李昌祺
朝代：明

竹静风停后，瓶香茗熟时。灯寒人未寝，露冷鹤偏知。颇爱良宵静，翻嫌白日迟。年年此斋宿，载诵我将诗。
郡庠古柏行
作者：李昌祺
朝代：明

泮宫翠柏真奇特，溜雨霜皮古铜色。共传贤守李侯栽，年数于今过三百。几经劫火幸仍存，草木犹依圣教尊。清覆讲堂闲永昼，密笼礼殿翳香云。芳根长托弦歌地，坛杏庭槐共生意。春风摇影漾宫墙，午日流阴上庭砌。博士鸣鼙散学徒，竞来树底纵歌呼。乔柯宁集接舆凤，细叶争巢朱博乌。却怜种者今何在，留得青青表遗爱。文风化雨沾濡深，从宋历元逢盛代。上摩北斗凌中台，时有佳气相徘徊。大哉宣尼后凋训，珍重明堂梁栋材。
郭处士挽诗
作者：李昌祺
朝代：明

嗟君久隐白云间，地下修文竟不还。谩有琴书闲别墅，独留坟墓在荒山。春风自种陶庄柳，暮雨谁纫楚苑兰。忍向江乡询故旧，百年遗老半凋残。
郭外野寺
作者：李昌祺
朝代：明

野寺远人烟，觚棱殿兀然。瓦垆双足折，土偶半身全。鸟去阶留篆，蜗藏壁带涎。阎浮俱苦海，何处可安禅。
酬曾学士子棨见赠复职之作
作者：李昌祺
朝代：明

放逐仍居患难中，三年执役梵王宫。病来短发逢秋白，老去衰颜借酒红。心似葵花倾晓日，身同树叶感霜风。杜陵花竹频生梦，但觉阳春处处融。
醉中遣兴
作者：李昌祺
朝代：明

眼前无物不关情，浊酒从教醉复醒。醉里不知为客久，金陵却道是庐陵。
醉春风·书所见
作者：李昌祺
朝代：明

雅淡嫌华丽。娇容原自媚。如何蓦地忽相逢，记。记。记。眉扫春山，裙拖秋水，柳腰纤细。默逗文园意。锦字凭谁寄。雨云幽会甚时谐，未。未。未。知共何人，翠帏深处，镇偎鸳被。
重之京舟中梦觉作
作者：李昌祺
朝代：明

数行清泪不禁挥，北去南来计总违。梦里不知今又别，对人犹自说初归。
重唁山中牡丹
作者：李昌祺
朝代：明

不烦浇灌不烦栽，长过清明谷雨开。为问洛阳豪贵客，几家还有旧亭台。
重宿僧寺三首
作者：李昌祺
朝代：明

人稀院静户长扃，清磬泠泠已厌听。欲涤平生尘土念，半函圆觉贝多经。荒城晏岁野僧房，迢递他乡忆故乡。病骨不禁风雪冷，一更浑似一旬长。空房不见款冬花，檐铎敲风日影斜。随意看来随意脱，绯袍那似佛袈裟。
重宿僧寺三首·其一
作者：李昌祺
朝代：明

人稀院静户长扃，清磬泠泠已厌听。欲涤平生尘土念，半函圆觉贝多经。
重宿僧寺三首·其三
作者：李昌祺
朝代：明

空房不见款冬花，檐铎敲风日影斜。随意看来随意脱，绯袍那似佛袈裟。
重宿僧寺三首·其二
作者：李昌祺
朝代：明

荒城晏岁野僧房，迢递他乡忆故乡。病骨不禁风雪冷，一更浑似一旬长。
重庆堂为钱仪宾赋
作者：李昌祺
朝代：明

客行大梁道，华屋枕道傍。借问谁所止，阀阅何炜煌。居人笑答言，此谓重庆堂。就中两遗婺，同志如雪霜。贤孙英俊姿，遴选宾天潢。膳调三鼎珍，乐奏丝与簧。笄珈俨成列，冠佩肃分行。趍跄二亲侧，次第进杯觞。百务弗相干，暮齿弥康强。家和福乃臻，四序来祯祥。玩匪宜男花，心怡自忧忘。姑耆妇仍寿，钧享百岁长。客闻遽前拜，重是双贞良。岂徒垂阃则，庶以敦纲常。
重涖汴藩示流民
作者：李昌祺
朝代：明

汴藩控西北，水陆咸此会。太行如长城，巀嶪壮藩卫。黄流自天来，荡潏势何锐。土壤多肥美，风俗寡浮伪。云胡遽凋弊，徵调靡宁岁。富者化贫窘，窭者填沟浍。十室数口存，一户百徭萃。妇人废蚕绩，杼轴悉空匮。丁男应夫匠，累载负租税。偷生既难期，逃窜非所畏。嗟我忝旬宣，重临益惊悸。劳来固乃职，夙夕思尽瘁。庶几解倒悬，疲瘵少苏遂。矧兹圣明朝，屡下宽恤惠。苦语示群氓，归哉理荒秽。
重游龙济寺悼无为能上人
作者：李昌祺
朝代：明

北涉南游二十霜，幻身重到赞公房。苔侵素壁松枝偃，独自焚香拜影堂。
重过全州湘山寺
作者：李昌祺
朝代：明

野殿荒凉户半开，昔人题字已侵苔。却怜兰若成尘土，那得阁浮免劫灰。蜕骨龛中僧久寂，留衣海上客重来。忘情不为耽禅悦，贪看青山日落回。
金字经 其一 喜舍弟昌明至
作者：李昌祺
朝代：明

雨意斑鸠唤，春光杜宇催。刚得相逢怎便回。陪。旋刍新酿醅。同欢会。饮乾休厮催。
金字经 其三 喜舍弟昌明至
作者：李昌祺
朝代：明

瓦釜芹羹美，磁瓯茗饮清。垂老天伦喜合并。听。两三归雁声。鸣相应。感咱同气情。
金字经 其二 喜舍弟昌明至
作者：李昌祺
朝代：明

门掩斜阳暝，帘垂静夜长。儿女灯前笑捧觞。尝。满杯清更香。怀宜放。醉呵能几场。
金字经 其四 喜舍弟昌明至
作者：李昌祺
朝代：明

白丁留迹少，红甲迸畦稠。淡泊相看不强求。休。老身今自由。心无疚。随意度春秋。
金字经·喜舍弟昌明至
作者：李昌祺
朝代：明

雨意斑鸠唤，春光杜宇催。刚得相逢怎便回。陪。旋刍新酿醅。同欢会。饮乾休厮催。门掩斜阳暝，帘垂静夜长。儿女灯前笑捧觞。尝。满杯清更香。怀宜放。醉呵能几场。瓦釜芹羹美，磁瓯茗饮清。垂老天伦喜合并。听。两三归雁声。鸣相应。感咱同气情。白丁留迹少，红甲迸畦稠。淡泊相看不强求。休。老身今自由。心无疚。随意度春秋。
金溪邓处士挽诗
作者：李昌祺
朝代：明

永夕少微坠，伊人亦长捐。萧条薤露歌，祖行出荒阡。遗骸寄空木，逝魄归穷泉。有生谅必死，自古莫不然。矧兹得高寿，况乃归其全。瞑目可无憾，苟生真足怜。鄙哉学仙子，服食希遐年。
钟山樵隐歌为陈徵士致广作
作者：李昌祺
朝代：明

金镛坠簴知何日，化作圆峰翠堪挹。就中闻有束薪人，绝似飘飘晋王质。行歌伐木窥云泉，遇着围棋世外仙。倚树傍观未终局，斧柯腰下烂多年。划然更作苏门啸，奇响铿轰生众窍。恍疑霜夜泊枫桥，百八鲸音震岩峤。不识人间利与名，优游胜处乐馀生。烟霞放浪忘情久，笑杀骄妻会稽守。
长相思 其一 春雨
作者：李昌祺
朝代：明

朝淋漓。暮淋漓。到处墙倾土屋欹。放晴知几时。湿花枝。洗花枝。平地瀰漫浸作池。蓑衣终日披。
长相思 其二 春雨
作者：李昌祺
朝代：明

怕倾盆。要倾盆。伞笠都无强出门。满身泥水痕。行厌闻。坐厌闻。溜响从朝达夜分。聒聋双耳根。
长相思·春日郊外
作者：李昌祺
朝代：明

桃未红。杏未红。近社郊原尚似冬。连朝频刮风。麦茸茸。草茸茸。菜吐黄花三两丛。春光何处浓。
长相思·春雨
作者：李昌祺
朝代：明

朝淋漓。暮淋漓。到处墙倾土屋欹。放晴知几时。湿花枝。洗花枝。平地瀰漫浸作池。蓑衣终日披。怕倾盆。要倾盆。伞笠都无强出门。满身泥水痕。行厌闻。坐厌闻。溜响从朝达夜分。聒聋双耳根。
长葛道中
作者：李昌祺
朝代：明

郊原殊苍莽，禾黍未全收。桑柘千村晚，枌榆四野秋。空林投倦鸟，枯草龁疲牛。淡霭轻烟外，微茫见许州。
闻舍弟昌复讣
作者：李昌祺
朝代：明

闻讣心先折，开缄泪若倾。异乡离别恨，同气死生情。哽咽悲何已，呻吟痛曷平。九京知有憾，弱子尚孩婴。曾共过庭前，双亲独尔怜。亢宗徒赍志，阅世竟悭年。忍割今生爱，难期再世缘。永怀诸弟妺，三已在重泉。五十年相聚，俄惊一梦馀。酸辛身后事，愁苦病中书。苔藓沙场骨，罗纨肉食躯。何如终牖下，随分葬郊墟。未病犹耽饮，方强遽解绅。短脩元有定，聚散本非真。藓碣标荒垄，桐棺掩幻身。达人曾祼葬，那用更伤神。
闻舍弟昌复讣·其一
作者：李昌祺
朝代：明

闻讣心先折，开缄泪若倾。异乡离别恨，同气死生情。哽咽悲何已，呻吟痛曷平。九京知有憾，弱子尚孩婴。
闻舍弟昌复讣·其三
作者：李昌祺
朝代：明

五十年相聚，俄惊一梦馀。酸辛身后事，愁苦病中书。苔藓沙场骨，罗纨肉食躯。何如终牖下，随分葬郊墟。
闻舍弟昌复讣·其二
作者：李昌祺
朝代：明

曾共过庭前，双亲独尔怜。亢宗徒赍志，阅世竟悭年。忍割今生爱，难期再世缘。永怀诸弟妺，三已在重泉。
闻舍弟昌复讣·其四
作者：李昌祺
朝代：明

未病犹耽饮，方强遽解绅。短脩元有定，聚散本非真。藓碣标荒垄，桐棺掩幻身。达人曾祼葬，那用更伤神。
阙题
作者：李昌祺
朝代：明

先生笃行士，小隐南麓边。芥视功与名，遗弃如浮烟。造门非俗流，问字皆英贤。室空长物无，匡床但青毡。世受静春学，潜心最精专。所以绝外慕，昕夕劳钻研。斯文诚在兹，乐矣卒岁年。海㝢忽鼎沸，群氓弄戈鋋。渠魁何狂愚，驰书敢相延。奋袂拂然起，仰首呼青天。谁为夺我志，清白世所传。洒然携琴剑，乐道鉴鱼鸢。从此勿相逼，清风激寒泉。当此丧乱际，三纲赖公全。磊落贞松姿，霜雪愈挺然。九京不可作，星日芳名悬。因诗寄深衷，叹息颓阳前。
阙题
作者：李昌祺
朝代：明
体裁：古风

先生笃行士，小隐南麓边。芥视功与名，遗弃如浮烟。造门非俗流，问字皆英贤。室空长物无，匡床但青毡。世受静春学，潜心最精专。所以绝外慕，昕夕劳钻研。斯文诚在兹，乐矣卒岁年。海宇忽鼎沸，群氓弄戈鋋。渠魁何狂愚，驰书敢相延。奋袂拂然起，仰首呼青天。谁为夺我志，清白世所传。洒然携琴剑，乐道鉴鱼鸢。从此勿相逼，清风激寒泉。当此丧乱际，三纲赖公全。磊落贞松姿，霜雪愈挺然。九京不可作，星日芳名悬。因诗寄深衷，叹息颓阳前。
陈上舍所藏蔡主事墨竹
作者：李昌祺
朝代：明

粉署政闲聊自怡，运毫濡墨写竹枝。宋时二子谁最好，今日诸公君独奇。露梢风叶新图里，丛色翛翛紫鸾尾。郎官醉笔扫将成，上舍高情得之喜。明窗净几绝纤埃，袅袅长竿若可裁。白昼闲将堂上挂，丹山定有凤飞来。
陈处士挽诗
作者：李昌祺
朝代：明

一枕翛然静解神，莺花零落草堂春。山中结社无遗老，地下埋铭有故人。不向尘埃留半迹，独从丘壑寄閒身。蟏蛸在户悬空榻，徐孺重来泪满襟。
陌上桑
作者：李昌祺
朝代：明

曈昽晓日艳阳天，此时秦家蚕正眠。春深桑叶嫩芊绵，罗敷采摘出城边。东条西条相纠缠，满目淑景丽且妍。繁红芳紫万仍千，煇煌宫锦绚晴川。照见罗敷貌婵娟，鬓云倭堕鸦色玄。步摇斜插钗凤偏，素姿何曾屑丹铅。香龈皓齿疑贝编，眉横青山黛绿填。杏脸细腻霞晕鲜，项如蝤蛴搓玉圆。额角斜贴翠花钿，宝珰耀耳玛瑙悬。裙拖秋水笼步莲，月钩窄小进难前。盘囊锦带缀珠璇，同心绾结一双联。暖风披拂飘兰荃，从傍过者惊复怜。尽道罗敷是神仙，使君骏马来翩翩。下马揖赠黄金钱，欲同携手共周旋。罗敷低头久默然，逡巡微听细声传。自陈未笄窥简篇，颇知礼训守贞坚。闺房节操雪霜蠲，瑩比明蟾照清渊。夫君豪侠称英贤，才兼文武寔两全。骅骝丝辔象牙鞭，麒麟锁甲剑龙泉。扬麾分符领兵权，雕戈画戟拥旌旃。流苏复帐驼绒毡，博山乱喷沈水烟。侍儿浓妆森后先，霞绡长裾舞褊褼。左回右转何轻便，舞罢巧按鹍鸡弦。烹羔刺豹开琼筵，蒲萄名酒满觥船。犀箸不下饫腥膻，夫君欢娱无与肩。罗敷嘉言皆陈宣，陈竟敛衽携筐还。人生妃匹本定缘，使君有妻谅盛年。丁宁疾驱归去遄，结发义重勿弃捐。
陌上桑
作者：李昌祺
朝代：明
体裁：乐府曲辞

曈昽晓日艳阳天，此时秦家蚕正眠。春深桑叶嫩芊绵，罗敷采摘出城边。东条西条相纠缠，满目淑景丽且妍。繁红芳紫万仍千，煇煌宫锦绚晴川。照见罗敷貌婵娟，鬓云倭堕鸦色玄。步摇斜插钗凤偏，素姿何曾屑丹铅。香龈皓齿疑贝编，眉横青山黛绿填。杏脸细腻霞晕鲜，项如蝤蛴搓玉圆。额角斜贴翠花钿，宝珰耀耳玛瑙悬。裙拖秋水笼步莲，月钩窄小进难前。盘囊锦带缀珠璇，同心绾结一双联。暖风披拂飘兰荃，从傍过者惊复怜。尽道罗敷是神仙，使君骏马来翩翩。下马揖赠黄金钱，欲同携手共周旋。罗敷低头久默然，逡巡微听细声传。自陈未笄窥简篇，颇知礼训守贞坚。闺房节操雪霜蠲，莹比明蟾照清渊。夫君豪侠称英贤，才兼文武寔两全。骅骝丝辔象牙鞭，麒麟锁甲剑龙泉。扬麾分符领兵权，雕戈画戟拥旌旃。流苏复帐驼绒毡，博山乱喷沈水烟。侍儿浓妆森后先，霞绡长裾舞褊褼。左回右转何轻便，舞罢巧按鹍鸡弦。烹羔刺豹开琼筵，蒲萄名酒满觥船。犀箸不下饫腥膻，夫君欢娱无与肩。罗敷嘉言皆陈宣，陈竟敛衽携筐还。人生妃匹本定缘，使君有妻谅盛年。丁宁疾驱归去遄，结发义重勿弃捐。
除夕宿汝宁僧舍闻停止夫役喜而有作
作者：李昌祺
朝代：明

除夕留僧寺，焚香对老禅。青灯伴今夜，黄历换明年。宵旰忧诚切，疮痍痛暂蠲。明晨呼万岁，顿首玉阶前。
除日早饭田家
作者：李昌祺
朝代：明

田家无节序，除日亦寻常。破釜初炊黍，空槽旋压浆。瓮寒齑结凌，窗湿纸粘霜。远役如堪免，长贫不敢伤。
雨中发洪都
作者：李昌祺
朝代：明

豫章城下水如苔，风雨官河一棹开。山色遥连萧寺暝，雁声遥度楚云哀。霜凋远树寒灯见，鸟背孤帆极浦回。画栋朱帘遗阁废，荒基岁岁长蒿莱。
雨中桃花
作者：李昌祺
朝代：明

霢霂过芳园，枝枝积泪痕。色怜开处淡，香爱坠时闻。采倦蜂须湿，衔多鸟咮芬。东风解人意，吹片到衡门。
雨中督民捕蝗
作者：李昌祺
朝代：明

西风吹冷雨萧萧，骇蝻惊蝗乱掷跳。高垄低原泥没胫，长坡漫地草齐腰。黧形饷妇鹑衣湿，赤脚田翁鹤发飘。安得县官皆卓茂，野无螟螣稼丰饶。
雨中赴唐县
作者：李昌祺
朝代：明

冒雨趍唐县，蓬蒿已厌看。长途泥滑滑，平地水漫漫。枵腹流民馁，单衣稚子寒。抚巡兼劳徕，衰病敢求安。
雪中偶至相国僧舍
作者：李昌祺
朝代：明

精蓝创何朝，规制极殊胜。阎浮罹劫火，无复庄严盛。惟馀白足僧，短褐露两胫。我于大雪中，独立偶乘兴。难寻金布地，颇讶玉为径。娑婆绝尘翳，似得天眼净。冷冷梵呗音，细杂铙与磬。欣然遂忘返，宿留逮昏暝。乃知向上机，无台亦无镜。徒劳费辞说，妙在悟自性。世无毗耶翁，孰拯众生病。愿言投空门，跏趺事禅定。
青城怀古
作者：李昌祺
朝代：明

炎宋尚简质，郊丘布为墙。九门谨阖辟，万卒严周防。暂置弗劳杵，权施岂须隍。绵延逮宣政，骄盈更典章。版筑易缕制，墉壕固金汤。衮龙狩沙碛，泥马奔钱塘。奢侈谅宜戒，播辱尤所伤。陶匏荐明水，维馨仰前王。
题一干三萼芍药画
作者：李昌祺
朝代：明

菡萏秀夏暑，芙蓉傲秋霜。炎凉各异趣，习见皆寻常。东风别有花富贵，孤干高擎三萼缀。窈窕含娇却是娇，依稀似醉元非醉。嫣然开向绣阁前，中纯雅淡傍清妍。阴晴月露总足爱，欹侧偏正皆足怜。鹊巢小星本诚敬，天遣灵苗示嘉应。岂特祥钟草木蕃，行看庆衍螽斯盛。妙哉妙笔妙通神，貌出芳容巧夺真。颜色长鲜态长好，珍图宝算共千春。
题三友卷
作者：李昌祺
朝代：明

世人结友结货利，知君结友与人异。半生缔交只三物，对之不言心已契。偃蹇虬龙当槛蟠，冰魂翠袖静相看。因悲薄俗随冷煖，聊托幽芳共岁寒。愿君终身勿相弃，岂必弹冠复联袂。苦口虽无药石言，同心实有金兰义。君不见纷纷轻薄流，朝作刎颈暮作仇。人情真似翻覆手，三友贞姿宁易求。
题世德楼
作者：李昌祺
朝代：明

高楼无四邻，阑槛逼秋旻。创造怀先代，登临属后人。水云供远眺，山月共清贫。羡尔丘中士，云霄寄此身。
题东坡游赤壁图
作者：李昌祺
朝代：明

东坡先生人中龙，才高屡被群小攻。遭谗近谪齐安东，渔樵混迹忘显融。岂以得丧留心胸，吊古惟访前代踪。两游赤壁当秋冬，扁舟泛泛波溶溶。东山月出来清风，举酒属客谈从容。缅怀公瑾真英雄，破敌于此成奇功。老瞒胆落摧兵锋，烟尘涨天烈火红。楼橹灰灭须臾中，故垒回首生蒿蓬。运去物改世不同，沉沙遗戟埋榛丛。临流但见双崖穹，崖根下俯冯夷宫。滔滔江汉仍朝宗，孙曹意气宁重逢。千年往事付画工，兴亡割据俱已空，惟有两赋传无穷。
题严良医山水小景
作者：李昌祺
朝代：明

鳌簪耸沧海，芙蓉飘紫烟。画工运思极精妙，毫端巧夺造化权。连峰特巘各殊态，一一幻出皆天然。恍疑嶙峋绝顶最高处，参术错落根如拳。气凡肉重莫能即，何由飞步凌其巅。山中之人，纫兰佩荃，濯足涧底，振衣风前。晨兴霞疗饥，宵寝云伴眠。遨游不入五侯宅，偃蹇只听双崖泉。清流曲折相洄沿，种得杏成花满川。乱红缤纷坠漪涟，鸟啼鱼跃春景妍。是谁闲泛溪上船，尽日独玩芳树边。岂若茅亭老叟抱膝坐，语笑简默精神全。小奚捧杖心静专，新梳绿发双髽联。林收雾霭寺突兀，桥横木石湍潺湲。异哉世上有此境，便思问舍仍求田。酌君橘叶井，洗我肠胃膻。聊依松柏岁寒社，庶引桑榆衰暮年。
题五峰僧寺悼住此庵上人
作者：李昌祺
朝代：明

旅食京华七度秋，重来无处觅汤休。万株松树千竿竹，梦寐平生旧此游。
题亡羊图
作者：李昌祺
朝代：明

澹无组绂累，夙志爱林泉。挟册驱羝群，箕踞丛筱边。玩绎造芒芴，超遥谢蹄筌。微风延众籁，落日明长川。心景适相契，物我遽两捐。尔羊本非□，我书亦空诠。不写谷生博，画师无乃偏。执业虽各途，亡羊奚异旃。固知东陵愚，岂及西山贤。徇名与徇利，均死何后先。弃置且勿较，呼儿进杯棬。
题会乩邓宗经先生颐老庄
作者：李昌祺
朝代：明

灊郊亩亩皆稻田，大畦小疃相接连。先生豫为休退计，剩买百亩荒城边。仍将数亩搆书屋，扁以颐老争誇传。罢官拂袖便居此，肮脏肯受虚名缠。桃冠芒鞋紫竹杖，手版纳却轩车悬。青衿问奇定载酒，白足结社非逃禅。宁甘食力事耕耨，敢厌诲人抛简编。乘闲偶出值野叟，稼穑话久因忘还。向晚归家窗户暝，酒浆旋设灯初燃。芹羹炊香杂薯芋，絮被卧暖兼缯绵。方知随处有佳境，奚必镜水稽山妍。亲朋凋零故乡远，兹地卜筑应前缘。相期与君慎终始，恐是晚节稀能全。叩门昏夜得富贵，吁嗟有若乞丐然。但当益励固穷志，居易俟命从华颠。
题兰
作者：李昌祺
朝代：明

垂垂一簇石崖旁，雅韵幽姿冠楚芳。天不遣生平地上，可怜分付许多香。阴崖石髓养根芽，半吐全开总是花。谩有国香谁见采，美人迢递在天涯。沅湘三月雨嘈嘈，长得新苗尺许高。惟有江潭憔悴叟，行吟收拾入离骚。懒共江篱杜若荣，聊依藓石寄幽情。试观种在阶庭者，未必天然似此清。寂寞孤丛棘石边，自荣自悴自清妍。空山零落知多少，垂老看图一慨然。湘女祠前半夕晖，采芳纫佩志空违。年年绿遍东风里，肠断王孙去不归。
题兰·其一
作者：李昌祺
朝代：明

垂垂一簇石崖旁，雅韵幽姿冠楚芳。天不遣生平地上，可怜分付许多香。
题兰·其三
作者：李昌祺
朝代：明

沅湘三月雨嘈嘈，长得新苗尺许高。惟有江潭憔悴叟，行吟收拾入离骚。
题兰·其二
作者：李昌祺
朝代：明

阴崖石髓养根芽，半吐全开总是花。谩有国香谁见采，美人迢递在天涯。
题兰·其五
作者：李昌祺
朝代：明

寂寞孤丛棘石边，自荣自悴自清妍。空山零落知多少，垂老看图一慨然。
题兰·其六
作者：李昌祺
朝代：明

湘女祠前半夕晖，采芳纫佩志空违。年年绿遍东风里，肠断王孙去不归。
题兰·其四
作者：李昌祺
朝代：明

懒共江篱杜若荣，聊依藓石寄幽情。试观种在阶庭者，未必天然似此清。
题兰·其四
作者：李昌祺
朝代：明
体裁：七言绝句

懒共江蓠杜若荣，聊依藓石寄幽情。试观种在阶庭者，未必天然似此清。
题兰蕙同芳图
作者：李昌祺
朝代：明

少年遨嬉楚山麓，兰蕙苗深密如簇。推篷政爱江雨晴，沙觜崖根相映缘。芒鞋苧服偶徐步，随处搴芳清兴足。丛丛叶似剪春罗，个个花疑刻寒玉。新茎窈窕凝嫩紫，疏蕊参差飘远馥。燕姞曾徵梦里祥，宣尼屡操琴中曲。于今老作汴梁客，采掇无由到空谷。生绡忽睹精妙画，况有珠玑动盈幅。吴兴王孙差可拟，茂苑禅僧难并躅。狂尘旷野萧艾繁，惊见联芳开病目。藓沿怪石傍荆棘，芣苡湘筠伴幽独。宝之不啻径尺璧，藏以髹函惟恐渎。龙眠底用写九歌，掩却离骚观此轴。
题凫绎归耕卷
作者：李昌祺
朝代：明

遗荣老去喜悬车，凫峄山中问故庐。数亩腴田皆种秫，一生清俸只收书。露畦麦穗童争拾，烟垄瓜苗手自锄。好共邻翁浓作社，不妨沈醉有孙扶。
题十八学士图
作者：李昌祺
朝代：明

慨观瀛洲画，经济怀群公。唐宫委蔓草，寂寞昭陵空。天策旧多士，犹馀图卷中。乘时翊昌运，磊落皆豪雄。论思过丙夜，鱼水欣遭逢。辉光惊时人，文翰动九重。粉绘劳相臣，褒词烦褚翁。白云鹤笙远，即此真方蓬。勋业岂弗高，声华亦云崇。终然太平治，所愧乃国风。谋谟匪无材，王佐自不同。邈哉夔契辈，谁能写其容。
题南溪萧氏山水小景
作者：李昌祺
朝代：明

西昌有士生名宗，孤高格调冰雪容。性惟爱山复爱画，画里坐对青芙蓉。乍观尺素杳难辨，野色川气相溟濛。初疑为巫峡，列此十二峰，雨馀轻黛增鲜浓。阳台神女彷佛精灵通，楚襄之梦恍惚当谁穷。沐猿涧鹿悄无迹，千岩万壑烟霏笼。又疑是匡庐五老排层穹，乃在彭蠡之北、盆江之东。凉影倒浸波溶溶，飞英乱舞垂萝风。吾家翰苑老供奉，揽秀绝顶巢云松。锦袍骑鲸乘月径返蓬莱宫，开元诸子莫追逐。吐句尽如仙语真，孤雄仍闻夙昔读。书处氤氲竟日丹，霞封胡君特来索。我赋笑迎起抑揩，昏瞳便令挂壁着。意看其间景象既弗类，运思落笔俱凡庸。僧繇久逝范宽没，海岳亦往庵居空。南溪别有奇绝地，春深绿与耶溪同。杰构隐映苍桧中，二三好客劳过从，酒醅旋压黄粱舂。幽非桃花源，邃异子午谷，土美俗朴堪耕农。罕曾袖刺谒时贵，屡尝含哺歌年丰。我欲携焦桐，飘然谢尘踪。汲泉采蕨疗饥渴，净扫白石弹秋鸿。如何病兀絷双足，谩令清兴蟠心胸。挥毫写罢付君去，殷勤寄示兰陵翁。
题双燕图寄表弟陈安行
作者：李昌祺
朝代：明

君家唫溪北，我家郡城西。君家梁间燕，我家梁间栖。我从出镇来，寒暑又三变。不见故乡春，惟见故乡燕。挈家吉城边，寓家汴河湄。燕识主人心，相随不相离。念君千里隔，见君几时得。欲令燕衔书，飞归到君侧。君能弗吾弃，为理白云庄。愿言共君老，看燕双飞翔。
题吴山书舍
作者：李昌祺
朝代：明

虎林胜槩闻天下，城外城中总堪画。一峰最近是吴山，传道渠家好台榭。其间非藏玉与珠，剩有万卷牙签储。短檠静夜乐讽咏，小轩永日忘饥劬。寸阴那肯轻抛掷，及此少年勤致力。无暇岂窥董子园，不贫宁凿匡衡壁。逢疑必辨理必穷，务使曲畅仍旁通。知行兼该造成德，到此始克收全功。古杭人物冠江浙，况乃才华迈同列。五策风檐历历陈，一枝月桂高高折。守令为坊立宅边，新题钜扁笔如椽。比邻多少连居者，若个生男似尔贤。
题周参政所藏山水小景
作者：李昌祺
朝代：明

天壤有异境，描摹付良工。佳山与秀水，幻置轩窗中。村村陌陌皆胜处，花竹园林饶雅趣。过鸟疑飞却不飞，行人欲去何曾去。松坡竹坞叠更重，雪瀑倒泻青芙蓉。冈峦岛洞尽在眼，樵牧耕钓俱可容。九曲溪流漾清泚，荒渡斜阳见舟尾。石上吟翁镇日留，栏前眺客经年倚。我观风物似杭州，树木云霞分外幽。岂必西湖有奇胜，展图高兴亦悠悠。
题商山四皓图为陈徵士致广题
作者：李昌祺
朝代：明

昵昵戚姬宠，胶胶如意怜。壮哉盘石基，凛将殒而颠。睿志慝深惑，嘉猷忌谠言。辅臣谋已拙，壸阈忧徒悬。遐飞四威凤，千仞来翩翩。赖以为羽翼，大本安且全。翻然振归翮，遥想商山还。兹事已云远，高风图画传。
题喜鹊图二首
作者：李昌祺
朝代：明

一双飞下立斜晖，特地查查近绣帏。笑倚绿窗听未了，小鬟低语报郎归。对立梅梢似欲鸣，含情倾听却无声。摩挲醉眼行前看，不是生成是画成。
题喜鹊图二首·其一
作者：李昌祺
朝代：明

一双飞下立斜晖，特地查查近绣帏。笑倚绿窗听未了，小鬟低语报郎归。
题喜鹊图二首·其二
作者：李昌祺
朝代：明

对立梅梢似欲鸣，含情倾听却无声。摩挲醉眼行前看，不是生成是画成。
题夏良医复真卷
作者：李昌祺
朝代：明

复真先生泯世缘，耳聪目烱发鬓玄。熙恬淡泊得所养，元气不耗精神全。梁园曩岁始识面，问荅喜听吴音圆。医师谁最擅高手，只数夏氏尤攻专。初疑傲兀态蕳抗，渐久渐觉逾恭虔。夸毗纵恣逐物欲，妄认赝伪戕其天。黏花缀叶厌靡丽，独尚质素操益坚。我惭老至百念冷，但愿古道今重还。浇漓尽除淳朴返，巧诈悉屏轻浮悛。先生谓与已意合，屡接谈论陪周旋。去秋遘疾势颇怠，喘息廑续加沉绵。危如泛海驾钜浪，孰能力挽风中船。先生制药亲为煮，服未终剂病已蠲。体胖心广真性复，坐卧自在行轻便。观形察色夺造化，亶有起死回生权。梏之则夭保则寿，具载文记非虚传。由兹致谨敢暂忽，夙夜兢惕如临渊。方知根本在握固，解使短促翻长延。先生颔首向我语，复真此外无馀诠。仙方奇秘谅难学，金丹辟谷皆徒然。何如旷怀饮美酒，曲蘖可引松椿年。瞢腾一枕醉眠里，梦到太古羲农前。
题夹竹桃花图
作者：李昌祺
朝代：明

修竹傲冬雪，崇桃媚春阳。刚柔既殊性，艳冶宁联芳。画工未必知物理，强写清标伴妍美。气味原来自不同，枝柯讵肯轻相倚。翛然凤尾静且幽，下视靡蔓皆庸流。贞姿岂作俗花友，直节终非凡卉俦。回首韶华易枯槁，雨折风飘委泥潦。憔悴空怜曩日荣，妖娆宁复前时好。此君依旧挺长竿，四季皆宜夏更寒。万紫千红零落尽，青青还与报平安。
题小景四首
作者：李昌祺
朝代：明

南北两峰前，逢春物物妍。露桃临水岸，烟柳隔江船。古庙寻嘉泽，幽亭访冷泉。游人都载酒，来往六桥边。芳树垂岩暗，丛篁傍石低。虹流双涧远，笏卓数峰齐。棋许高人对，琴教小竖携。湖山皆秀丽，无处不堪题。窈窕洞无门，寥寥隔世氛。板桥穿竹筱，苔壁缀松根。孤嶂摩云秀，飞泉触石喧。不知何道士，收露点玄文。积素晃溪山，人家尽掩关。客舟寒尚挽，渔桨暝初还。老树高低岸，残芦曲折湾。欲投峰顶寺，冰滑路难攀。
题小景四首·其一
作者：李昌祺
朝代：明

南北两峰前，逢春物物妍。露桃临水岸，烟柳隔江船。古庙寻嘉泽，幽亭访冷泉。游人都载酒，来往六桥边。
题小景四首·其三
作者：李昌祺
朝代：明

窈窕洞无门，寥寥隔世氛。板桥穿竹筱，苔壁缀松根。孤嶂摩云秀，飞泉触石喧。不知何道士，收露点玄文。
题小景四首·其二
作者：李昌祺
朝代：明

芳树垂岩暗，丛篁傍石低。虹流双涧远，笏卓数峰齐。棋许高人对，琴教小竖携。湖山皆秀丽，无处不堪题。
题小景四首·其四
作者：李昌祺
朝代：明

积素晃溪山，人家尽掩关。客舟寒尚挽，渔桨暝初还。老树高低岸，残芦曲折湾。欲投峰顶寺，冰滑路难攀。
题山水
作者：李昌祺
朝代：明

壮年飘飘意气豪，羞随斥鴳飞蓬蒿。苍梧之山洞庭水，常觅胜处闲游遨。招邀知己二三友，谈笑每日乘轻艘。汀蘅渚杜俱逸兴，澧兰沅芷皆离骚。并栊船头恣吟眺，底用傲兀披宫袍。鸥边鹜畔往仍返，下上湍濑不惮劳。莲房旋摘鱼旋脍，满吸钜斝持霜螯。酒酣移船林外泊，脱叶乱坠惊猿猱。细风吹树响飒飒，迸水触石声嘈嘈。狂歌纵饮尽放浪，清醒却少多酕醄。于今垂老尚远宦，白首黾勉追英髦。客窗因见画中景，恍若重泛湘江涛。
题山水图
作者：李昌祺
朝代：明

别业在圆塘，无邻傍草堂。瀰漫新水阔，远近好山苍。树密松依桧，林幽柘混桑。颇同严子濑，仍似杜陵庄。桥峻妨游屐，溪回隐钓航。鸟声春昼永，花气午风凉。把卷潜心玩，逢疑著意详。讵容便水石，未可薄轩裳。愧我身空老，怜生力致强。闲情虽足适，壮志会须偿。尊府当朝贵，佳儿嗣世良。夺魁期接武，涧壑有辉光。
题山水小景
作者：李昌祺
朝代：明

野外少人躅，值此佳日迟。偶与二三友，游观赋新诗。青松蔼繁荫，碧草含华滋。逍遥恣言笑，童稚亦娱嬉。济济炫春服，悠悠咏清沂。兹欢恐难再，兴尽以为期。
题并头牡丹图
作者：李昌祺
朝代：明

诚斋天潢尊，游艺妙通玄。名花擅国色，尽向毫端传。瑩其冰玉洁，粲若云锦鲜，朵重干不弱，蒂比葩相联。红嫣白嫩孰可拟，二乔初嫁争芳妍。娉婷窈窕俱有倾世貌，浅颦轻笑并立偎香肩，含情含娇深自怜。绛杏绯桃总粗俗，掩面却走羞婵娟。始信摹写精，笔底造化全。能令欲拆未拆蕊，顷刻烂熳轩窗前。抽萌固弗藉雨露，赋质政尔烦丹铅。狂蜂窥图屡往返，痴蝶侧目频留连。从尔四序更迭开依然，写成便带长生缘。荣悴不许覆载专，伊谁承恩得之戚畹钱。焚香正冠再拜，展向素壁悬。方知运思巧，直夺真宰权，永为宝玩垂千年。
题并头牡丹图
作者：李昌祺
朝代：明
体裁：古风

诚斋天潢尊，游艺妙通玄。名花擅国色，尽向毫端传。莹其冰玉洁，粲若云锦鲜，朵重干不弱，蒂比葩相联。红嫣白嫩孰可拟，二乔初嫁争芳妍。娉婷窈窕俱有倾世貌，浅颦轻笑并立偎香肩，含情含娇深自怜。绛杏绯桃总粗俗，掩面却走羞婵娟。始信摹写精，笔底造化全。能令欲拆未拆蕊，顷刻烂熳轩窗前。抽萌固弗藉雨露，赋质政尔烦丹铅。狂蜂窥图屡往返，痴蝶侧目频留连。从尔四序更迭开依然，写成便带长生缘。荣悴不许覆载专，伊谁承恩得之戚畹钱。焚香正冠再拜，展向素壁悬。方知运思巧，直夺真宰权，永为宝玩垂千年。
题张佥宪琦公馀行乐卷
作者：李昌祺
朝代：明

河东壤土邻河南，太行峻拔仍尖巉。雄藩富盛说全晋，放勋万古遗风覃。枣榆连林晚卧犊，桑柘绕屋春供蚕。素敦勤俭戒奢靡，□□□□邹与郯。苗薅荑稗禾覆陇，塾列衿佩书盈函。乾坤秀淑罕钟物，产士磊落皆奇男。张侯挺生古并郡，蚤擅才学青于蓝。曩为御史跨骢马，名山到处曾游探。晴云出岫不作雨，湿翠飘空都是岚。前年秩满拜特命，持宪江右袪贪婪。田间鳏茕失愁叹，庐左桀黠增忧惭。发奸擿伏振纲纪，明比皎月澄寒潭。公馀问俗闲出郭，屏退轩盖穿松楠。携琴奚奴俊堪爱，髻绾两髽馀发毵。豺狼望见惊破胆，遁迹远去藏深岩。喧啁鼓笛野翁社，杂乱语话村农谈。民情习俗总询遍，老鹤昂首迎归骖。柏庭稚子候门久，喜笑竞走牵衣衫。吾知侯心自有乐，惟许点也真非凡。咄哉画手岂解此，我亦愧吐辞喃喃。
题张宪副山水
作者：李昌祺
朝代：明

何郎画法咸称工，层峦复嶂生笔峰。昼阴作寒云雾密，树色凝黛岚烟浓。千崖万壑骤雨歇，洗出重叠金芙蓉。超腾犹奔马，奋迅若蛰龙。忽偃遽竦森嵷巃，瑶簪琼笋杳霭磨高穹。淋漓墨沈夺天巧，能令造化无全功。恍惊摄提初，宇宙开洪濛。结就仙岩之，峻琵琶之雄。玉气夜白丹光红，参苓芷术飘香风。留侯奕叶远孙子，卜筑讲学栖其中，每将林泉芳润咽嗽怡心胸。辞家入仕三十载，旧隐萝径屐迹莓苔封。地宽壤沃景寥阒，绝胜海上人罕得到蓬莱宫。虚亭临泓细路绕，小桥横岸新流通。箨冠苧服物外叟，寻幽览胜棹轻舫，两眼饱看船头峰。耆山鬼谷贵溪水，秀淑代有贤才钟。嗟予本是钓耕者，宦途浪寄浮萍踪。老至百念都成空，惟存传癖兼诗穷，可怜触处随病翁。宁思枣如瓜，弗羡印似斗，但愿引退休微躬。庙堂长揖别卿相，疃畦徐步偕樵农。体倦荫双松，神閒抚孤桐。窗间故笈父书在，掩关坐读歌时雍。身虽未行梦先往，浩然兴落盘洲东。还君此轴匣琴剑，悬车不待今年冬。
题张教授居易轩
作者：李昌祺
朝代：明

行已素其位，彰彰先训明。美哉留侯裔，守分息营营。执经侍彤邸，讲读倾忠诚。一室无赢积，四序有馀清。孰云禄秩薄，岂受吏事婴。财丰真为累，官达仍贻惊。惟当乐夫天，优游心自宁。永言慎终始，俟命歌隆平。
题徐太守所画掀蓬梅花图
作者：李昌祺
朝代：明

纷纷卉木凋零早，独有江梅冬更好。天寒岁晏风泠泠，野桥无人流断冰。南枝烂漫北枝少，恍如玉貌千娉婷。酷怜随月印沙影，更爱临崖近水形。当涂太守今黄霸，名重华光补之亚。酒酣自写复自题，馀子持缣终不画。初开盛吐俱含态，将飘乍落皆有情。玲珑轻霰簇镂玉，荡漾明珠叠碎琼。昨来卢君新卷里，写得长梢最妍美。疏蕊凌寒似得春，暗香扑鼻疑生纸。世间画手多凡流，惟数徐君笔最优。不必掀篷棹飞雪，观图何异在扁舟。
题怪石牡丹孔雀图
作者：李昌祺
朝代：明

不上屏风不用怜，钿毫金缕烂相鲜。双瞳赢得无人射，翘立花妃石丈前。
题意上人卷
作者：李昌祺
朝代：明

意公优游乐禅寂，独鹤片云比踪迹。半世辞家念已忘，诸方乞食人皆识。水月观心无减增，曾参达磨礼卢能。手持解脱千年锡，口诵楞伽万变经。风幡不动空缘业，深悟菩提赖言说。慈性圆融任去留，幻身聚散轻生灭。我欲归投选佛场，蒲团贝叶共禅床。金螺山下寻莲社，白鹭洲前结草堂。
题感螺诗卷
作者：李昌祺
朝代：明

叙州富顺县，孝孙有黄璿。弱龄方及纪，至性出自然。祖母久遘疾，伏枕嗟沈绵。绛宫鼎沸溢，荣卫热相煎。饮药如饮水，终剂弗少痊。颇思泥淖螺，煮食或可蠲。时当十月末，凛如冱寒天。陂泽各已冻，此物求无缘。孝孙默致祷，径走南塘边。南塘路迢递，心急足不前。匍匐至其处，解衣漉清涟。果获四十馀，绀若佛髻圆。持归更涤濯，爇火烹甘泉。调以醯与酱，芬香绝腥膻。病者见之喜，饮啜随下咽。燥烦遽脱体，阽危遂安全。乃知一念诚，可以格上玄。造化宰报施，锱铢宁使偏。孙今陟显位，实秉郡守权。兹事谅非妄，词林钜公传。矧伊职师帅，表率宜身先。永言锡尔类，咏歌继朝贤。
题方方壶枯木竹石图
作者：李昌祺
朝代：明

空山百尺树，质性何贞坚。夭矫修篁侧，寂寞磐石边。亭亭任重姿，屹立思擎天。造化偶遗弃，值彼蓬莱仙。写之若怜才，峥嵘老龙骞。朔风振群木，节操欣独全。寄言玩物者，毋贵春花妍。
题施生吴山图
作者：李昌祺
朝代：明

伯鸾自安田野性，季鹰谩有莼鲈兴。何似施生住日边，吴中山水壁间悬。山水苍苍绝垢氛，看图不异在吴门。亭间一叟书长把，树杪飞流响不闻。苍苔白石菰蒲绿，溪上谁人补萝屋。数拳晴雪见栖鸥，十亩凉阴翳高木。我昔巢栖五老颠，松风桂月伴云泉。朅来委质事明主，敢念池鱼思故渊。瑶枰谩想溪边奕，碧草空怀洞里眠。缄情划尔发长笑，清宵梦绕香炉烟。
题晚香堂二首
作者：李昌祺
朝代：明

弱志弗苟尚，遂与世好殊。性本爱闲逸，种菊绕蓬庐。时当雪霜厉，群卉悴无馀。斯花独敷荣，为我莫景娱。掇英泛美酒，燕坐当前除。菊可制颓龄，酒能解饥劬。陶然有真乐，此外奚所需。俯仰天地间，百年复何如。寄语达生者，浮名岂能拘。靡靡秋日晏，凄凄霜露零。纷纷众卉悴，粲粲佳菊荣。我实幽居士，适此隐遁情。园林无来躅，窗户有馀清。床前一壶酒，满泛黄金英。长歌散襟颜，歌竟时自倾。颓然既就醉，此乐将不胜。微愿良易足，多技岂吾营。余生后彭泽，千载仰德馨。
题晚香堂二首·其一
作者：李昌祺
朝代：明

弱志弗苟尚，遂与世好殊。性本爱闲逸，种菊绕蓬庐。时当雪霜厉，群卉悴无馀。斯花独敷荣，为我莫景娱。掇英泛美酒，燕坐当前除。菊可制颓龄，酒能解饥劬。陶然有真乐，此外奚所需。俯仰天地间，百年复何如。寄语达生者，浮名岂能拘。
题晚香堂二首·其二
作者：李昌祺
朝代：明

靡靡秋日晏，凄凄霜露零。纷纷众卉悴，粲粲佳菊荣。我实幽居士，适此隐遁情。园林无来躅，窗户有馀清。床前一壶酒，满泛黄金英。长歌散襟颜，歌竟时自倾。颓然既就醉，此乐将不胜。微愿良易足，多技岂吾营。余生后彭泽，千载仰德馨。
题杨子恭先生所藏画卷
作者：李昌祺
朝代：明

懒寻捷径问通津，高卧南州乐隐沦。侄可承祧胜有子，田堪供祭不干人。江风山月谐清兴，野竹溪梅作近邻。除却赋诗观画外，更将何事累闲身。万壑千岩路欲迷，幽居更在乱峰西。野人茅屋秋临水，农父村舂夜隔溪。雾雨山中同豹隐，烟波海上共鸥栖。续貂忝厕先亲后，展卷风前洒泪题。
题杨子恭先生所藏画卷·其一
作者：李昌祺
朝代：明

懒寻捷径问通津，高卧南州乐隐沦。侄可承祧胜有子，田堪供祭不干人。江风山月谐清兴，野竹溪梅作近邻。除却赋诗观画外，更将何事累闲身。
题杨子恭先生所藏画卷·其二
作者：李昌祺
朝代：明

万壑千岩路欲迷，幽居更在乱峰西。野人茅屋秋临水，农父村舂夜隔溪。雾雨山中同豹隐，烟波海上共鸥栖。续貂忝厕先亲后，展卷风前洒泪题。
题松菊堂卷
作者：李昌祺
朝代：明

久矣厌流俗，稍与世背驰。癖性爱松菊，并植当轩墀。幽居无他玩，雅好良在兹。清风忽然至，天籁鸣参差。凉露晓厌浥，众蕊含华滋。顾渠岁寒物，自与静者宜。不形丁生梦，聊咏陶翁诗。养拙茅檐下，过此非所期。